title: Charles Denis Bourbaki

text: Bourbakin isä oli kreikkalainen eversti, joka kaatui Kreikan vapaussodassa. Bourbaki opiskeli vuosina 1834–1836 La Flèchen ja Saint-Cyrin sotilasakatemiassa ja valmistuttuaan luutnantiksi liittyi zouave-joukkoihin Algeriassa. Osoittettuaan rohkeutensa Sétifin taistelussa vuonna 1840 hän sai 1842 ylennyksen kapteeniksi. Vuonna 1845 Bourbaki oli lyhyen aikaa kuningas Ludvig Filipin adjutanttina, mutta palasi sen jälkeen Algeriaan. Vuonna 1851 hänet ylennettiin everstiksi ja nimitettiin ensimmäisen zouaverykmentin komentajaksi. Bourbaki osallistui myös Krimin sotaan ja sai 1854 Alman taistelun jälkeen ylennyksen prikaatinkenraaliksi. Hän haavoittui Sevastopolin valtauksen yhteydessä ja palasi sen jälkeen vielä kerran Algeriaan, jossa hänestä tuli 1857 divisioonankenraali. Vuonna 1859 Bourbaki osallistui Italian sotaretkeen ja tuli seuraavana vuonna toisen divisioonan komentajaksi Grenoblessa.


title: Charles Denis Bourbaki

text: Bourbaki nimitettiin 1869 keisari Napoleon III:n adjutantiksi ja seuraavana vuonna keisarillisen kaartin komentajaksi. Ranskan–Saksan sodan puhjetessa hän johti kaartiaan Metzin alueella käydyissä taisteluissa ja jäi saksalaisten vangiksi, mutta vapautui pian. Sen jälkeen marsalkka F. A. Bazaine lähetti Bourbakin Englantiin neuvottelemaan keisarinna Eugénien kanssa. Palattuaan hän ei enää päässyt takaisin Metziin ja tarjoutui siksi Toursissa uuden tasavaltaisen kansallisen puolustuksen hallituksen käyttöön. Hänet nimitettiin aluksi pohjoisen armeijan komentajaksi, mutta siirrettiin pian johtamaan itäistä armeijaa, joka muodostettiin Loiren armeijan kahtiajakamisen yhteydessä. Bourbakin armeija lähetettiin vapauttamaan saksalaisten saartamaa Belfortin kaupunkia, missä se kuitenkin epäonnistui. Hän tosin voitti saksalaiset Villersexelissa 9. tammikuuta 1871, mutta kärsi 15.–17. tammikuuta tappion kolmipäiväisessä Lisainejoen taistelussa ammusten ja elintarvikkeiden puutteen sekä joukkojensa väsymyksen seurauksena. Bourbakin armeija pakeni Juravuoristoon Sveitsin rajan yli ja hän yritti 26. tammikuuta itsemurhaa, siinäkin epäonnistuen. Kenraali Justin Clinchant otti hänen joukkonsa komentoonsa.


title: Charles Denis Bourbaki

text: Ranskan–Saksan sodan jälkeen Bourbaki toimi 14:n armeijakunnan komentajana sekä Lyonsin kuvernöörinä. Hän siirtyi vuonna 1881 reserviin ja oli kahdesti ehdolla parlamenttivaaleissa tulemetta kuitenkaan valituksi.


title: P/B-luku

text: P/B () kuvaa yrityksen markkina-arvon suhdetta omaan pääomaan. Se voidaan laskea joko jakamalla yrityksen koko markkina-arvo yrityksen koko kirjanpidollisella arvolla, tai vaihtoehtoisesti yksittäisen osakkeen arvo jaettuna yksittäisen osakkeen kirjanpidollisella arvolla. Laskentatavasta riippumatta lopputuloksen pitäisi olla sama. Kun P/B-luku on yli 1, yrityksen markkina-arvo on enemmän kuin sen kirjanpidollinen arvo.


title: P/B-luku

text: Alhaisen P/B-luvun osakkeita kutsutaan toisinaan nimellä nimellä arvo-osake ja korkean P/B:n osakkeita vastaavasti nimellä kasvuosake.


title: To Rithya

text: To Rithya (s. 10. lokakuuta 1967) on kambodžalainen entinen kestävyysjuoksija. Hän jäi miesten maratonissa 105. sijalle vuoden 1996 kesäolympialaisissa Atlantassa ja sitten 80. sijalle Sydneyn kesäolympialaisissa 2000. Hänen henkilökohtainen ennätysaikansa maratonissa on 2:34:43 (1995).


title: Kutsat

text: Kutsat eli aikaisemmalta nimeltään suoankeriaat (Synbranchidae) on yhdyskiduskaloihin kuuluva heimo. Heimon lajeja tavataan makeista vesistä Keski- ja Etelä-Amerikasta, Afrikasta, Aasiasta ja Australiasta.


title: Kutsat

text: Kutsien heimoon kuuluu 4 sukua ja lähteestä riippuen 15–23 lajia. Ruumiinmuodoltaan ne ovat pitkänomaisia ja ankeriasmaisia suomuttomia kaloja. Kooltaan ne vaihtelevan noin 20–150 cm:n välillä ja suurin laji on marmorikutsa ("Synbranchus marmoratus"). Tyypillisiä piirteitä ovat pienikokoiset silmät (osa lajeista on sokeita), yhtyneet kidusaukot, puuttuva tai alkeellinen pyrstöevä ja rinta- ja vatsaevien puuttuminen. Heimon kaloilla ei ole uimarakkoa. Kaikki kutsalajit pystyvät ottamaan happea myös ilmasta. Useimmat kutsat syntyvät naaraina, mutta vaihtavat vanhetessaan sukupuoltaan koiraaksi.


title: Kutsat

text: Kutsalajien levinneisyys ulottuu Meksikosta Etelä-Amerikkaan, Aasiassa Intiasta Malaijien saaristoon ja Japaniin, lisäksi niitä tavataan Afrikasta Liberiasta ja Australiasta. Ne elävät monentyyppisissä makeissa vesissä, kuten soilla, puroissa, joissa, tulvatasangoilla ja eräät lajit myös luolissa. Toisinaan niitä tavataan myös murtovesistä. Koska kutsalajit pystyvät hengittämään happea ilmasta, ne selviävät myös vähähappisissa vesissä. Monet niistä pystyvät myös liikkumaan pitkiäkin matkoja käärmemäisesti luikerrellen kuivalla maalla tai kaivautumaan pohjamutaan.


title: Angelito R. Lampon

text: Angelito R. Lampon (s. 1. maaliskuuta 1950 M'lang) on filippiiniläinen roomalaiskatolinen piispa. Hän kuuluu Tahrattoman Marian oblaatteihin. Hänet vihittiin papiksi 1. huhtikuuta 1977 ja nimitettiin Jolon apostolisen vikariaatin johtoon sekä Vallipositan titulaaripiispaksi 21. marraskuuta 1997. Piispaksi vihkiminen seurasi 6. tammikuuta 1998. Pääkonsekraattorina toimi paavi Johannes Paavali II, jota avustivat Giovanni Battista Re ja Jorge María Mejía.


title: Pauline Lafont

text: Pauline Lafont (oik. Pauline Aïda Simone Medveczky, 6. huhtikuuta 1963 Nîmes – 11. elokuuta 1988 Barre-des-Cévennes, Lozère) oli ranskalainen näyttelijä. Hänen vanhempansa olivat elokuvatähti Bernadette Lafont ja unkarilainen kuvanveistäjä Diourka Medveczky.


title: Pauline Lafont

text: Pauline Lafont menehtyi kotimaassaan vaellusonnettomuudessa.


title: François Achille Bazaine

text: François Achille Bazaine (13. helmikuuta 1811 Versailles – 28. syyskuuta 1888 Madrid, Espanja) oli ranskalainen marsalkka, joka muistetaan parhaiten antautumisestaan saksalaisille Metzissä Ranskan–Saksan sodan aikana lokakuussa 1870.


title: François Achille Bazaine

text: Bazaine liittyi vapaaehtoisena Ranskan armeijaan vuonna 1831 ja valmistui kahden vuoden kuluttua vänrikiksi. Hän palveli Algeriassa ja Espanjassa ja yleni vuoteen 1854 mennessä everstiksi. Krimin sodassa hän toimi aluksi prikaatinkomentajana kunnes hänet 1855 ylennettiin kenraalimajuriksi ja nimitettiin Sevastopolin kuvernööriksi. Vuonna 1859 Italiassa käydyssä sodassa Itävaltaa vastaan Bazaine johti Solferinon valtausta 24. kesäkuuta. Vuonna 1863 hän osallistui Ranskan sotaretkeen Meksikossa ja vallattuaan Pueblan sai nimityksen Meksikossa olleiden ranskalaisten sotajoukkojen komentajaksi. Seuraavan vuoden syyskuussa hänet ylennettiin marsalkaksi. Meksikossa Bazaine kohteli ankarasti ranskalaisia vastaan sotineita tasavaltalaisia ja päätyi kilpailemaan vallasta keisari Maksimilianin kanssa. Bazaine toi lopulta Ranskan joukot Meksikosta takaisin kotimaahan vuonna 1867.


title: François Achille Bazaine

text: Ranskan–Saksan sodassa Bazaine toimi alkuun kolmannen armeijakunnan komentajana, mutta pian ensimmäisten taisteluiden jälkeen hänet nimitettiin ylipäälliköksi 13. elokuuta 1870. Hän otti henkilökohtaiseen komentoonsa Reinin armeijan eli Ranskan armeijan vasemman siiven. Ollessaan matkalla kohti Verdunia Bazainen joukot joutuivat pian ankariin taisteluihin Metzin ympäristössä. Bazaine itse haavoittui ensin 14. elokuuta Bornyn taistelussa, mitä seurasivat ratkaisemattomat taistelut Mars-la-Tourissa ja Gravelottessa 16.–18. elokuuta. Viimeksi mainitun taistelun jälkeen hän luopui yrityksestään murtautua länteen ja perääntyi sen sijaan armeijoineen Metzin linnoitukseen, jossa jäi pian saksalaisten saartamaksi. Ranskan armeijan kärsittyä katastrofaalisen tappion Sedanin taistelussa 1. syyskuuta Bazaine aloitti Preussin kansleri Otto von Bismarckin kanssa neuvottelut piiritettyjen joukkojensa antautumisesta. Bazaine antautui lopulta saksalaisille 27. lokakuuta 140 000:n miehen armeijoineen ilman taistelua.


title: François Achille Bazaine

text: Sodan jälkeen Bazaine joutui antautumisensa vuoksi sotaoikeuteen maanpetoksesta syytettynä, ja hänet tuomittiin 10. joulukuuta 1873 kuolemaan sekä menettämään sotilasarvonsa. Presidentti Patrice de Mac-Mahon kuitenkin lievensi armahduksella rangaistuksen 20 vuoden vankeudeksi. Bazaine suoritti vankeusrangaistustaan Sainte-Margueriten saarella Välimerellä, kunnes onnistui pakenemaan 9.–10. elokuuta välisenä yönä 1874. Hän eli loppuikänsä maanpaossa Madridissa köyhyydessä. Puolustuksekseen hän julkaisi vuonna 1883 muistelmakirjan "Épisodes de la guerre de 1870 et de blocus de Metz".


title: Liberian dollari

text: Liberian dollari ("LRD") on Liberian rahayksikkö. Ensimmäinen versio Liberian dollarista otettiin käyttöön jo vuonna 1847, mutta nykyisen muotoisena valuutta on ollut käytössä vuodesta 1937 lähtien. Liberian dollari jakaantuu 100 centiin.


title: Mauritiuksen rupia

text: Mauritiuksen rupia ("MUR") on Mauritiuksen rahayksikkö, joka on ollut käytössä vuodesta 1877 lähtien. Päätös valuutan käyttöönotosta tehtiin vuotta aiemmin pääasiassa Mauritiukselle saapuvan suuren Intian rupia-määrän vuoksi. Mauritiuksen rupia jakaantuu 100 centiin.


title: Sierra Leonen leone

text: Sierra Leonen leone ("SLL") on Sierra Leonen rahayksikkö, joka on ollut maassa käytössä vuodesta 1964 alkaen. Se korvasi 4. elokuuta 1964 Brittiläisen Länsi-Afrikan punnan, joka oli ollut maassa käytössä vuodesta 1912 alkaen. Sierra Leonen leone jakaantuu 100 centiin.


title: Sudanin punta

text: Sudanin punta ("SDG") on Sudanin rahayksikkö. Ensimmäinen versio Sudanin punnasta otettiin käyttöön jo 1800-luvun loppupuolella. Seuraava isompi muutos rahoissa tapahtui vuonna 2007 ja nykyisessä muodossaan valuutta on ollut käytössä vuodesta 2011 lähtien. Nykyinen valuutta otettiin käyttöön Etelä-Sudanin itsenäistymisen jälkeen. Sudanin punta jakaantuu 100 piastreen.


title: Djiboutin frangi

text: Djiboutin frangi ("DJF") on Djiboutin rahayksikkö. Omat kolikot ovat Djboutissa olleet käytössä vuodesta 1949 lähtien, seteleitä maassa alettiin painaa vasta vuonna 1952. Djiboutin frangi jakaantuu 100 centimeen.


title: Burundin frangi

text: Burundin frangi ("BIF") on Burundin rahayksikkö. Omat kolikot ovat Djboutissa olleet käytössä vuodesta 1916 lähtien. Burundin frangi jakaantuu 100 centimeen.


title: François Certain Canrobert

text: François Certain Canrobert (27. kesäkuuta 1809 Saint-Céré – 28. tammikuuta 1895 Pariisi) oli ranskalainen marsalkka ja poliitikko, joka oli uransa huipulla toisen keisarikunnan aikana.


title: François Certain Canrobert

text: Canrobert kuului vanhaan sotilassukuun ja valmistui Saint-Cyrin sotilasakatemiasta 1828 aliluutnantiksi. Hän palveli aluksi Espanjan rajalla ja vuosina 1835–1851 pääosin Algeriassa. Canrobert osallistui Constantinen valtaukseen 1837 ja sai mainetta voitostaan Zaatchan taistelussa vuonna 1847. Hänet ylennettiin samana vuonna everstiksi. Vuonna 1849 hänestä tuli Ranskan kunnialegioonan komentaja. Palattuaan Pariisiin Canrobertista tuli presidentti Louis-Napoleon Bonaparten adjutantti ja hän avusti tätä 2. joulukuuta 1851 suoritetussa vallankaappauksessa. Napoleon palkitsi hänet myöhemmin divisioonankenraalin arvolla.


title: François Certain Canrobert

text: Krimin sodassa Canrobert oli aluksi divisioonankomentaja, mutta marsalkka de Saint Arnaudin kuoleman jälkeen hänestä tuli syyskuussa 1854 Krimille sijoitettujen Ranskan joukkojen ylipäällikkö. Canrobert luopui kuitenkin päällikkyydestä seuraavana vuonna jouduttuaan erimielisyyksiin englantilaisten päällikkönä toimineen lordi Raglanin kanssa ja palasi pian sen jälkeen Ranskaan. Seuraavaksi Canrobert lähetettiin Tukholmaan, jossa hän neuvotteli marraskuussa 1855 niin sanotun marraskuun traktaatin eli liiton Ruotsin ja toisaalta Ranskan sekä Ison-Britannian välille Venäjää vastaan.


title: François Certain Canrobert

text: Vuonna 1856 Canrobert ylennettiin Ranskan marsalkaksi ja hän oli sen jälkeen toisen keisarikunnan johtava sotilaallinen hahmo. Vuonna 1859 Italiassa käydyn sodan aikana hän komensi kolmatta armeijakuntaa ja saavutti merkittävät voitot Solferinossa ja Magentassa. Vuonna 1870 puhjenneessa Ranskan–Saksan sodassa Canrobert oli kuudennen armeijakunnan komentajana. Hänen joukkonsa taistelivat urheasti Saint-Privatin luona 18. elokuuta, mutta joutuivat perääntymään Metziin ja jäivät piiritykseen. Metzin antautuessa myös Canrobert jäi saksalaisten sotavangiksi ja pääsi palaamaan Ranskaan vasta rauhanteon jälkeen maaliskuussa 1871. Sodan jälkeen hän toimi ylimmän sotaneuvoston jäsenenä ja hänet valittiin 1876 senaattoriksi. Senaatissa hän kannatti keisarikunnan palauttamista.


title: Martin S. Jumoad

text: Martin S. Jumoad (s. 11. marraskuuta 1956) on filippiiniläinen roomalaiskatolinen piispa. Hänet vihittiin papiksi 7. huhtikuuta 1983 ja nimitettiin Isabelan alueprelatuurin johtoon 21. marraskuuta 2001. Piispaksi vihkiminen seurasi 10. tammikuuta 2002. Pääkonsekraattorina toimi Carmelo Dominador Flores Morelos, jota avustivat Antonio Javellana Ledesma ja Angelito R. Lampon.


title: Carmelo Dominador Flores Morelos

text: Carmelo Dominador Flores Morelos (11. joulukuuta 1930 Sorsogon – 17. syyskuuta 2016) oli filippiiniläinen roomalaiskatolinen arkkipiispa. Hänet vihittiin papiksi 3. huhtikuuta 1954 ja nimitettiin Butuanin hiippakunnan johtoon 4. huhtikuuta 1967. Piispaksi vihkiminen seurasi 5. heinäkuuta. Pääkonsekraattorina toimi Teopisto Valderrama Alberto, jota avustivat Arnulfo S. Arcilla ja Charles Van den Ouwelant.


title: Carmelo Dominador Flores Morelos

text: Morelos sai 8. joulukuuta 1994 nimityksen Zamboangan arkkipiispaksi, jona hän toimi, kunnes jäi eläkkeelle 13. marraskuuta 2006.


title: Rafael Gallardo García

text: Rafael Gallardo García (s. 28. lokakuuta 1927 Yuriria) on meksikolainen roomalaiskatolinen piispa. Hän kuuluu augustinolaisiin. Hänet vihittiin papiksi 8. huhtikuuta 1950 ja nimitettiin Linaresin hiippakunnan johtoon 11. heinäkuuta 1974. Piispaksi vihkiminen seurasi 24. syyskuuta. Pääkonsekraattorina toimi Alfonso Espino y Silva, jota avustivat José de Jesús Tirado Pedraza ja Antonio Sahagún López.


title: Rafael Gallardo García

text: Gallardo García sai 21. toukokuuta 1987 nimityksen Tampicon piispaksi, jona hän toimi, kunnes jäi eläkkeelle 27. joulukuuta 2003.


title: Ramón Calderón Batres

text: Ramón Calderón Batres (s. 29. lokakuuta 1938) on meksikolainen roomalaiskatolinen piispa. Hänet vihittiin papiksi 1. heinäkuuta 1962 ja nimitettiin Linaresin hiippakunnan johtoon 12. helmikuuta 1988. Piispaksi vihkiminen seurasi 25. maaliskuuta. Pääkonsekraattorina toimi Girolamo Prigione, jota avustivat Adolfo Antonio Suárez Rivera ja Rafael Gallardo García.


title: Jacques Leroy de Saint Arnaud

text: Armand Jacques Leroy de Saint Arnaud (20. elokuuta 1798 Pariisi – 29. syyskuuta 1854 Mustameri) oli ranskalainen marsalkka, joka toimi Ranskan sotaministerinä vuosina 1851–1854 ja ylipäällikkönä Krimin sodan alkuvaiheessa.


title: Jacques Leroy de Saint Arnaud

text: Saint Arnaud liittyi Ranskan armeijaan vuonna 1816, mutta erosi myöhemmin palveluksesta ja vietti vuosien ajan seikkailijan elämää eri puolilla Eurooppaa. Vuoden 1830 heinäkuun vallankumouksen jälkeen hän palasi Ranskaan ja liittyi uudelleen armeijaan, jossa sai 1831 alailuutnantin arvon. Hänestä tuli 1833 kenraali Bugeaud de la Piconnerien adjutantti. Myöhemmin Saint Arnaud liittyi muukalaislegioonaan ja siirtyi 1837 Algeriaan, jossa hänen urakehityksensä muodostui nopeaksi. Hän osallistui samana vuonna kapteenina Constantinen valtaukseen ja yleni kymmennessä vuodessa kenraaliksi. Helmikuun vallankumouksen puhjettua 1848 Saint Arnaud lähti Pariisiin, jossa hän sai Bugeaudilta komennettavakseen prikaatin tarkoituksenaan tukahduttaa vallankumous. Hyökkäys pääkaupungin keskustaan 24. helmikuuta kuitenkin epäonnistui ja hän jäi kapinallisten kansanjoukkojen vangiksi, joskin onnistui pakenemaan.


title: Jacques Leroy de Saint Arnaud

text: Vallankumouksen voiton jälkeen Saint Arnaud palasi Algeriaan ja johti vuonna 1851 menestyksekästä sotaretkeä kabyyleita vastaan. Hänet palkittiin divisioonankenraalin arvolla ja kutsuttiin heinäkuussa samana vuonna Pariisiin divisioonankomentajaksi. Presidentti Louis-Napoleon Bonaparte nimitti Saint Arnaudin 26. lokakuuta sotaministeriksi ja hän auttoi Bonapartea tämän 2. joulukuuta toteuttamassa vallankaappauksessa. Vuotta myöhemmin hän sai marsalkan, senaattorin ja hovitallimestarin arvot.


title: Jacques Leroy de Saint Arnaud

text: Krimin sodan sytyttyä Saint Arnaud jätti syyskuussa 1854 huonosta terveydestään huolimatta ministerintehtävänsä ryhtyäkseen Krimille lähtevien sotajoukkojen ylipäälliköksi. Hän sai komentoonsa 60 000 miestä. Hän suunnitteli Evpatorian maihinnousun 14. syyskuuta ja saavutti yhdessä englantilaisten komentajan lordi Raglanin kanssa voiton venäläisistä Alman taistelussa 20. syyskuuta. Saint Arnaudin terveys heikkeni taistelun jälkeen ja hän sairastui myös koleraan. Tämän vuoksi hän luovutti ylipäällikkyyden kenraali Canrobertille ja lähti itse takaisin Ranskaan. Hän nousi laivaan Konstantinopolissa, mutta menehtyi merimatkan aikana jo Mustallamerellä.


title: Ramón Buxarrais Ventura

text: Ramón Buxarrais Ventura (s. 12. joulukuuta 1929 Santa Perpètua de Moguda) on espanjalainen roomalaiskatolinen piispa. Hänet vihittiin papiksi 17. joulukuuta 1955 ja nimitettiin Zamoran hiippakunnan johtoon 16. elokuuta 1971. Piispaksi vihkiminen seurasi 3. lokakuuta. Pääkonsekraattorina toimi Luigi Dadaglio, jota avustivat Felix Romero Menjibar ja Marcelo González Martín.


title: Ramón Buxarrais Ventura

text: Buxarrais Ventura sai 13. huhtikuuta 1973 nimityksen Málagan piispaksi, jona hän toimi, kunnes erosi tehtävistään 11. syyskuuta 1991.


title: Goffredo Alessandrini

text: Goffredo Alessandrini (9. syyskuuta 1904 Kairo – 16. toukokuuta 1978 Rooma) oli italialainen elokuvaohjaaja.


title: Goffredo Alessandrini

text: Ennen elokuvauraansa Alessandrini opiskeli tekniikkaa Cambridgen yliopistossa. Hän työskenteli Alessandro Blasettin avustajana ja teki vaikuttavan dokumenttielokuvan "La diga di Nag Hamadi" (”Nag Hamadin pato”, 1929). Alessandrinin ensimmäinen näytelmäelokuva oli "La segretaria privata" (”Yksityissihteeri”, 1931).


title: Goffredo Alessandrini

text: Työskenneltyään useita vuosia Hollywoodissa Alessandrini palasi Italiaan, jossa hän ohjasi elokuvat "Seconda B" (”Toinen B”, 1934), "Cavalleria" (”Ratsuväki”, 1936), "Lentäjä Luciano Serra" ("Luciano Serra pilota", 1938), "Abuna Messias" (1939), "Giarabub" (1941) ja "Noi vivi" (”Me elävät”, 1942). Yhteistyö fasistien kanssa johti siihen, että ohjaaja toimi toisen maailmansodan jälkeen etupäässä ulkomailla. Hänen italialaisesta myöhäistuotannostaan merkittävin on Giuseppe Garibaldista ja tämän ystävättärestä Anitasta kertova elokuva "Camicie Rosse" (”Punapaidat”, 1952), jonka viimeisteli Francesco Rosi. Sen naispääosaa näytteli Alessandrinin entinen vaimo Anna Magnani. Alessandrini ja Magnani avioituivat 1935. Aviolitto oli täysin epäonnistunut ja käytännössä, joskaan ei virallisesti, päättynyt jo 1942.


title: USS Midway (CVB-41)

text: USS Midway (CVB, CVA, CV-41) on syyskuussa 1945 palvelukseen otettu Yhdysvaltain laivaston Midway-luokan lentotukialus. Se ei ehtinyt osallistua toiseen maailmansotaan.


title: USS Midway (CVB-41)

text: Alus tilattiin Newport News Shipbuilding and Drydock Companyltä Newport Newsistä Virginiasta. Sen köli laskettiin 27. lokakuuta 1943 ja alus laskettiin vesille 20. maaliskuuta 1945 kumminaan Bradford William Ripley Jr:n puoliso. Se otettiin palvelukseen 10. syyskuuta 1945 ensimmäisenä päällikkönään Joseph F. Bolger.


title: USS Midway (CVB-41)

text: Karibialla pidetyn koeajon päätyttyä alus siirtyi Norfolkiin, jossa se liittyi Atlantin laivastoon koulutusta varten. Alus oli 20. helmikuuta 1946 alkaen 1. lentotukialusviirikön lippulaiva ja maaliskuussa se oli kylmän alueen järjestelmätesteissä Pohjois-Atlantilla. Yhdysvaltain itärannikon ja Karibian koulutusjakson kruunasi operaatio Sandy, jossa sen lentokannelta laukaistiin syyskuussa 1947 saksalainen V-2 ohjus.


title: USS Midway (CVB-41)

text: Elokuussa 1991 "USS Midway" lähti Jokosukasta Pearl Harboriin Havaijille, jossa se luovutti tehtävänsä Jokosukassa "USS Independencelle". "Midway" jatkoi tehtävänvaihdon päätyttyä matkaansa San Diegoon, jossa se poistettiin palveluksesta 11. huhtikuuta 1992 North Islandin laivaston lentotukikohdassa. Alus poistettiin laivaston alusluettelosta 17. maaliskuuta 1997 ja se sijoitettiin laivaston käytöstäpoistettujen alusten osastoon () Bremertoniin Washingtoniin, jossa sitä pidettiin museoksi tai muistomerkiksi siirrettävänä.


title: USS Midway (CVB-41)

text: Käytöstä poistettu lentotukialus ankkuroitiin 10. tammikuuta 2004 laivastonlaituriin San Diegossa.


title: Marco Bellocchio

text: Marco Bellocchio (9. marraskuuta 1939 Bobbio) on italialainen elokuvaohjaaja ja käsikirjoittaja. Häntä pidetään sodanjälkeisen ”nuorten vihaisten miesten” sukupolven tärkeimpänä edustajana.


title: Marco Bellocchio

text: Bellocchio valmistui Milanon katolisesta yliopistosta ja opiskeli näyttelemistä ja ohjaamista Rooman Kokeellisessa elokuvakeskuksessa sekä Lontoossa. Vuonna 1965 hän ohjasi porvarillisia perhearvoja groteskisti arvostelevan elokuvan "Nyrkit taskussa" ("I pugni in tasca"), joka sai paljon jäljittelijöitä. Samaa provokatiivista linjaa jatkoivat "La Cina è vicina" ( 1967) sekä poliittiset dokumentit "Paola" (1969) ja "Viva il Primo Maggio rosso e proletario" (1969). Elokuva "Isän nimeen" ("Nel nome del padre", 1972) hyökkäsi katolista sisäoppilaitosjärjestelmää vastaan, "Sbatti il mostro in prima pagina" (1972) arvosteli konservatiivista lehdistöä ja "Matti da slegare" (1974) tarkasteli kriittisesti mielisairaiden kohtelua.


title: Marco Bellocchio

text: Armeijaa voimakkaasti arvostelevan "Voittoisan marssin" ("Marcia trionfale", 1976) jälkeen Bellocchio siirtyi televisioon, jossa hän ohjasi muun muassa hyvät arvostelut saaneet versiot Tšehovin "Lokista" ("Il gabbiano", 1977) sekä Luigi Pirandellon "Henrik neljännestä" ("Enrico IV", 1984). Samaan aikaan Bellocchio teki teatterielokuvia, kuten keskiluokkaista perhettä arvostelevan "Salto nel vuoto" (1980) ja psykoanalysti Massimo Fagiolin innoittamat "Paholainen ruumiissa" ("Il diavolo in corpo", 1986) ja "La condanna" (1991). Vaikenevaa näyttelijää kuvaava "Il sogno della farfalla" (1994) sai Venetsian elokuvajuhlien hopeisen leijonan ja armoton perhekuvaus "L’ora di religione – il sorriso di mia madre" (2002) kuusi David di Donatello -ehdokkuutta sekä Cannesin elokuvajuhlien erikoismaininnan. "Huomenta, yö" ("Buongiorno notte", 2003) kuvaa Aldo Moron kaappausta ja murhaa. "Mussolinin salattu rakkaus" vuodelta 2009 kertoo surullisen tarinan Italian fasistidiktaattori Mussolini ensimmäisen maailmansodan aikaisesta rakastajattaresta Ida Dalserista.


title: Louis Mathieu Molé

text: Louis Mathieu Molé (24. tammikuuta 1781 Pariisi – 23. marraskuuta 1855 Champlâtreux) oli ranskalainen kreivi ja monarkistinen poliitikko, joka toimi Ranskan pääministerinä vuosina 1836–1839.


title: Louis Mathieu Molé

text: Louis Mathieu Molé oli 1600-luvulla eläneen valtiomies Mathieu Molén jälkeläinen. Hänen isänsä Molé de Champlatreux oli Pariisin parlamentin puheenjohtaja, joka teloitettiin giljotiinissa Ranskan suuren vallankumouksen aikana. Molé itse pakeni vallankumouksen aikana maasta, mutta palasi takaisin vuonna 1796. Hän julkaisi 1806 poliittisen kirjoituksen "Essais de morale et de politique", jossa puolustettiin monarkistista valtiomuotoa. Julkaisu sai itsensä Napoleonin hyväksynnän, ja Molé nimitettiin samana vuonna Ranskan valtioneuvoston jäseneksi, minkä jälkeen hänen virkauransa eteni nopeasti. Hänestä tuli 1807 Côte-d'Orin departementin prefekti, 1809 tie- ja siltarakennushallinnon pääjohtaja ("directeur les ponts et chaussées") ja 1813 oikeusministeri. Hänet myös korotettiin kreiviksi 1809. Napoleonin kukistuttua Molé vetäytyi vähäksi aikaa politiikasta, mutta hänet kutsuttiin takaisin tie- ja siltahallinnon johtoon satapäiväisen keisarikunnan aikana vuonna 1815 ja hän sai pitää tämän viran myös restauraation alettua. Hänestä tuli elokuussa 1815 parlamentin ylähuoneen eli päärien kamarin jäsen ja hän toimi 1817–1818 laivastoministerinä, mutta menetti virkansa Richeliun hallituksen kaaduttua.


title: Louis Mathieu Molé

text: Molé liittyi tämän jälkeen hän opposition riveihin ja hänen katsottiin kuuluvan päärien kamarissa niin sanottuun perustuslaillis-monarkistiseen puolueeseen, joka saavutti vallan vuoden 1830 heinäkuun vallankumouksen jälkeen. Molésta tuli yksi Ranskan johtavista poliitikoista heinäkuun monarkian aikana. Hän toimi ulkoministerinä elokuusta marraskuuhun 1830 sekä samanaikaisesti pää- ja ulkoministerinä huhtikuusta 1836 maaliskuuhun 1839. Hänen hallituksensa vahvisti Ranskan valtaa Algeriassa ja normalisoi suhteet Belgiaan, mutta joutui kotimaassa arvostelun kohteeksi. Erottuaan pääministerin tehtävistä Molé jatkoi edustajainkamarin jäsenenä. Hänet valittiin vuonna 1840 Ranskan akatemian jäseneksi. Helmikuun vallankumouksen puhjettua vuonna 1848 kukistumassa ollut Ludvig Filip I pyysi Moléta muodostamaan uuden hallituksen 23. helmikuuta, mutta yritys osoittautui mahdottomaksi. Toisen tasavallan aikana Molé oli lakiasäätävän kansalliskokouksen jäsenenä 1848–1851, mutta vetäytyi lopullisesti politiikasta Louis-Napoleon Bonaparten joulukuussa 1851 toteuttaman vallankaappauksen jälkeen.


title: Alessandro Blasetti

text: Alessandro Blasetti (3. heinäkuuta 1900 Rooma – 1. helmikuuta 1987 Rooma) oli italialainen elokuvakriitikko, käsikirjoittaja ja ohjaaja. Häntä pidetään yhtenä Italian elokuvahistorian merkittävimmistä hahmoista.


title: Alessandro Blasetti

text: Blasetti valmistui juristiksi, mutta työskenteli toimittajana ja elokuva-arvostelijana perustaen useita alan lehtiä. Vuonna 1929 hän ohjasi ensimmäisen elokuvansa, Pontisten soiden ankaraa talonpoikaiselämää voimakkaasti kuvaavan "Solen" (”Aurinko, 1929), jossa on havaittavissa uuden neuvostoelokuvan vaikutusta. Vuonna 1930 Blasetti teki Stefano Pittalugan Cines-studiolle äänielokuvan "Resurrectio" (”Ylösnousemus”). Seuraavia ohjaustöitä olivat maaseutukuvaus "Terra madre" (”Maaäiti”, 1932), Cesare Vivianin napolilaiskomedia "La tavola dei poveri" (”Köyhien pöytä”, 1932) sekä ohjaajan parhaana pidetty elokuva "1860" (1933), joka kertoo realistisesti Giuseppe Garibaldin sotaretkestä Sisiliaan. Vuonna 1934 Blassetti kuvasi Mussolinin vallankaappausta ihannoivan elokuvan "Vecchia guardia" (”Vanha kaarti”, 1934), mutta luopui uskostaan fasismiin Italian hyökättyä Etiopiaan.


title: Alessandro Blasetti

text: 1930-luvun loppupuolella Blasetti teki joukon kaupallisia melodraamoja, salonkikomedioita ja historiallisia pukudraamoja. Historiallista fantasiaa, toimintaseikkailua ja romantiikkaa yhdistelevä "Rautakruunu" ("La corona di ferro", 1941) sai sodanvastaisuudestaan huolimatta Venetsian elokuvajuhlien Mussolini-palkinnon. Kauppamatkustajan päivää kuvaavaa elokuvaa "Quattro passi fra le nuvole" (”Neljä askelta pilvissä”, 1942) pidetään yhtenä neorealismin edeltäjistä.


title: Alessandro Blasetti

text: Toisen maailmansodan jälkeen Blasetti ohjasi vastarintaliikettä kuvaavan elokuvan "Un giorno nella vita" (”Päivä elämästä”, 1946) sekä joukon hyvin erilaisia filmejä kuten historiallisen spektaakkelin "Fabiola" (1948) ja pienen neorealistisen komedian "Prima comunione" (”Konfirmaatio”, 1950). Ohjaaja pani alulle italialaisen episodielokuvan, italialaisena komediana tunnetun lajityypin sekä saattoi yhteen Sophia Lorenin ja Marcello Mastroianni komedioissa "Vahinko, että olet lurjus" ("Peccato che sia una canaglia", 1955) ja "On ihanaa olla nainen" ("La fortuna di essere donna", 1956). Vaurastuvaa italialaista yhteiskuntaa arvostelevan elokuvan "Io, io, io … e gli altri" (”Minä, minä, minä ja muut”, 1965) jälkeen Blasetti työskenteli lähinnä televisioissa.


title: Etelä-Sudanin punta

text: Etelä-Sudanin punta ("SSP") on Etelä-Sudanin rahayksikkö, joka on ollut käytössä vuodesta 2011 lähtien. Se luotiin korvaamaan Sudanin puntaa Etelä-Sudanin itsenäistyttyä vuonna 2011. Etelä-Sudanin punta jakaantuu 100 piasteriin.


title: Sambian kwacha

text: Sambian kwacha ("ZMV") on Sambian rahayksikkö, joka on ollut käytössä vuodesta 1968 lähtien. Uudentyyppiset kolikot ja setelit Sambiassa kehiteltiin vuoden 2012 aikana ja otettiin käyttöön 1. tammikuuta 2013. Sambian kwacha jakaantuu 100 "ngwee"hen.


title: Guinean frangi

text: Guinean frangi ("GNF") on Guinean rahayksikkö. Ensimmäinen versio Guinean frangista otettiin käyttöön vuonna 1959 ja nykyinen uusittu valuutta on ollut käytössä vuodesta 1985 lähtien. Guinean frangi jakautui alun perin 100 centimeen, mutta nykyään pieninkin kierrossa oleva maksuväine on 500 frangin arvoinen.


title: Malawin kwacha

text: Malawin kwacha ("MWK") on Malawin rahayksikkö, joka on ollut käytössä vuodesta 1971 lähtien. Viimeisimmän kerran Malawissa on tehty valuutan uudistus vuoden 2012 aikana, jolloin kiertoon tuli sekä uusia seteleitä että kolikoita. Malawin kwacha jakaantuu 100 tambalaan.


title: Eritrean nakfa

text: Eritrean nakfa ("ERN") on Eritrean rahayksikkö, joka on ollut käytössä vuodesta 1997 lähtien. Tuolloin se korvasi aiemmin Eritreassa käytössä olleen Etiopian birrin. Eritrean nakfa jakaantuu 100 centiin.


title: Eritrean nakfa

text: Rahayksikkö on saanut nimensä Nakfan kaupungin mukaan.


title: Kap Verden escudo

text: Kap Verden escudo ("CVE") on Kap Verden rahayksikkö, joka on ollut käytössä vuodesta 1914 lähtien. Lopullisesti virallisen aseman valuutta sai Kap Verden itsenäistyttyä vuonna 1975. Tuolloin escudo ei ollut enää sidoksissa Portugalin escudoon. Kap Verden escudo jakaantuu 100 centavoon.


title: Stanniini

text: Stanniini on kuparin, raudan ja tinan muodostama sulfidimineraali. Se sisältää usein myös vähän sinkkiä. Se saattaa sisältää germaniumia hivenaineena. Se on tärkeä tinamalmimineraali. Se esiintyy usein kassiteriitin ja muiden rauta-, kupari-, hopea- ja arseenimineraalien kanssa.


title: Stanniini

text: Stanniinin nimi tulee latinan kielen tinaa tarkoittavasta sanasta "stannum".


title: Jules Favre

text: Gabriel Glaude Jules Favre (21. maaliskuuta 1809 Lyon – 19. tammikuuta 1880 Versailles) oli ranskalainen valtiomies, joka kuului Ranskan kolmannen tasavallan perustajiin. Hän toimi kansallisen puolustuksen hallituksen ulkoministerinä Ranskan–Saksan sodan aikana 1870–1871 ja neuvotteli sodan päättäneen Frankfurtin rauhansopimuksen.


title: Jules Favre

text: Favre oli kauppiaan poika, ja opiskeltuaan Pariisissa hän toimi lakimiehenä synnyinkaupungissaan Lyonissa. Hän esiintyi tasavaltalaisena vuoden 1830 heinäkuun vallankumouksesta alkaen. Vuonna 1836 hän muutti Pariisiin. Helmikuun vallankumouksen jälkeen Favre nimitettiin 1848 sisäministeriön virkamieheksi ja hänet valittiin seuraavana vuonna kansalliskokoukseen. Favre vastusti avoimesti presidentti Louis-Napoleon Bonapartea ja tämän kaapattua vallan 2. joulukuuta 1851 hän yritti yhdessä Victor Hugon ja eräiden muiden kanssa nostattaa kansalaiset Pariisin kaduilla aseelliseen vastarintaan, siinä kuitenkaan onnistumatta. Tämän jälkeen Favre vetäytyi joksikin aikaa politiikasta. Hän palasi julkisuuteen vuonna 1858 puolustamalla julkisesti keisari Napoleon III:n murhaa yrittänyttä Felice Orsinia. Pian sen jälkeen hänet valittiin Pariisista Ranskan edustajainkamariin, jossa hän kuului keisarikuntaa vastustaneeseen tasavaltalaiseen ”viiden ryhmään”. Vuodesta 1863 Favrea pidettiin tasavaltalaisen puolueen johtajana. Hän esiintyi parlamentissa Ranskan Meksikon-sotaretken ja Rooman-miehityksen arvostelijana. Hänet nimitettiin 1867 Ranskan akatemian jäseneksi.


title: Jules Favre

text: Favre vastusti kesällä 1870 sotaa Preussia vastaan ja Sedanin tappion jälkeen hän vaati keisarin syrjäyttämistä ja kansallisen puolustuksen hallituksen perustamista. Uusi tasavaltainen hallitus perustettiinkin 4. syyskuuta kenraali Louis Jules Trochun johdolla ja Favresta tuli sen ulkoministeri sekä varapääministeri. Kaksi päivää myöhemmin hän julisti kuuluisassa lausunnossaan, ettei luovuttaisi Saksalle ”tuumakaan Ranskan maaperää” eikä ”yhtäkään kiveä linnoituksista”. Favren hankalana tehtävänä oli kuitenkin rauhan neuvotteleminen saksalaisten kanssa. Jo 19. syyskuuta Ferrièresissä järjestetyssä tapaamisessa Otto von Bismarck ilmoitti hänelle, että Elsass-Lothringenin luovuttaminen oli yksi rauhan välttämättömistä ehdoista. Tammikuussa 1871 Favre protestoi turhaan saksalaisten suorittamaa Pariisin tulitusta vastaan ja yritti saada ulkovalloilta apua Ranskalle. Hän hyväksyi lopulta 28. tammikuuta aselevon neuvottelematta asiasta Bordeaux’ssa toimineen Ranskan hallituksen kanssa ja tuntematta armeijoiden tilannetta. Hän ei kuitenkaan hyväksynyt Pariisin kansalliskaartin aseistariisumista ja jätti aseleposopimuksen ulkopuolelle kenraali Bourbakin armeijan, joka joutui sen vuoksi perääntymään puolueettoman Sveitsin alueelle.


title: Jules Favre

text: Favre valittiin helmikuussa 1871 kansalliskokoukseen kuudesta eri vaalipiiristä ja Adolphe Thiers otti hänet myös uuteen hallitukseen ulkoministeriksi. Tässä ominaisuudessa hän edusti Ranskaa lopullisissa rauhanneuvotteluissa ja allekirjoitti rauhansopimuksen Frankfurtissa, mutta maineensa kärsittyä hän erosi hallituksesta jo elokuussa samana vuonna. Favre valittiin vielä senaattoriksi Rhônen departementista 1876, mutta hän ei enää osallistunut aktiivisesti politiikkaan. Hän puolusti poliittisia ratkaisujaan julkaisemissaan muistelmateoksissa "Rome et la République française" (1871) ja "Gouvernement de la défense nationale" (1871–1875).


title: WOH G64

text: WOH G64 on punainen hyperjättiläistähti, joka sijaitsee Suuressa Magellanin pilvessä, Kultakalan tähdistön suunnalla. Tähti on yksi suurimmista tunnetuista tähdistä, ja sen säde vastaa jopa 1540 Auringon sädettä. Tähden fyysiset ominaisuudet tunnetaan huonosti etäisyyden, huonon näkyvyyden, tähtipölyn ja mahdollisen kaksoistähden takia.


title: Keylor Navas

text: Keylor Antonio Navas Gamboa (s. 15. joulukuuta 1986 Pérez Zeledón, Costa Rica) on costaricalainen jalkapallomaalivahti. Hän edustaa Espanjan Primera Divisiónissa pelaavaa Real Madridia.


title: Keylor Navas

text: Navas on Deportivo Saprissan nuorisoakatemian kasvatti ja hän pelasi ensimmäisen ammattilaisottelunsa edustusjoukkueessa 6. marraskuuta 2005 sarjaottelussa Asociación Deportiva Carmelitaa vastaan. Hän oli joukkueen ykkösmaalivahti kahden viimeisen seurassa pelaamansa kauden aikana.


title: Keylor Navas

text: Navas siirtyi espanjalaisseura Albaceteen 7. heinäkuuta 2010 kasvattajaseurastaan Deportivo Saprissasta. Hän pelasi kauden 2010–2011 aikana Segunda Divisiónissa 36 ottelussa. Joukkueen kausi päättyi kuitenkin pettymykseen, kun se tippui sarjaporrasta alemmaksi Segunda División B:hen.


title: Keylor Navas

text: Kaudeksi 2011–2012 Navas lainattiin vuoden kestävällä lainasopimuksella maan korkeimmalla sarjatasolla Primera Divisiónissa pelanneeseen Levanteen. Hän pelasi joukkueessa ensimmäisen ja ainoan ottelunsa 13. toukokuuta 2012 kauden viimeisellä kierroksella Athletic Bilbaota vastaan. Levante saavutti kauden 2011–2012 päätteeksi seurahistorian parhaan sijoituksensa, ollen kuudes, joka oikeutti paikkaan seuraavan kauden 2012–2013 Eurooppa-liigassa.


title: Keylor Navas

text: Kesän 2012 aikana lainasopimuksen päätyttyä Navasin siirrosta tehtiin pysyvä. Navas toimi kahden ensimmäisen kautensa aikana joukkueen varamaalivahtina, kunnes kesällä 2013 uruguaylaisvahti Gustavo Munúa jätti seuran ja ykkösvahdin vastuu siirtyi Navasille.


title: Keylor Navas

text: 16. heinäkuuta 2014 urheilulehti "Marca" uutisoi Navasin siirtyvän Real Madridiin ja hänestä tullaan maksamaan sopimuksen ulosostopykälän mukainen 10 miljoonan euron siirtokorvaus. 3. elokuuta 2014 siirto vahvistettiin ja se on pituudeltaan kuusivuotinen. Navasin esittelytilaisuus järjestettiin 5. elokuuta 2014 Santiago Bernabéulla.


title: Keylor Navas

text: Navas sai ensimmäisen kutsunsa Costa Rican maajoukkueeseen vuonna 2006, mutta teki ensiesiintymisensä kuitenkin vasta kaksi vuotta myöhemmin. Navas on edustanut maataan kahdessa CONCACAF Gold Cupissa vuosina 2009 ja 2011. Vuoden 2009 turnauksessa hänet valittiin parhaaksi maalivahdiksi, kun hän johdatti maansa aina turnauksen välieriin saakka.


title: Keylor Navas

text: Costa Rica kohtasi Brasiliassa pelatuissa vuoden 2014 MM-kilpailuissa lohkovaiheen avausottelussa 14. kesäkuuta 2014 Uruguayn. Costa Rica voitti ottelun numeroin 3–1 ja kyseinen maali jäi lopulta ainoaksi maaliksi, jonka Navas päästi selkänsä taakse lohkovaiheessa. Costa Rica jatkoi lohkostaan neljännesvälieriin lohkovoittajana, kun se niin ikään kaatoi Italian (1–0) ja pelasi maalittoman tasapelin (0–0) Englannin kanssa.


title: Keylor Navas

text: 29. kesäkuuta 2014 Costa Rica kohtasi neljännesvälierissä Kreikan, jossa Navas nimettiin ottelun parhaaksi pelaajaksi lukuisien tärkeiden torjuntojensa ansiosta. Ottelu venyi aina rangaistuspotkukilpailuun saakka, jossa Navas onnistui torjumaan Theofanis Gekasin yrityksen, ja kun Costa Ricalta kaikki laukojat onnistuivat eteni se puolivälierävaiheeseen ensimmäistä kertaa maan jalkapallohistoriassa. Navas piti turnauksessa pelaamassaan viidessä ottelussa kolme nollapeliä, kun puolivälieräottelu Alankomaita vastaan päättyi 0–0. Ottelu eteni lopulta rangaistuspotkukilpailuun, joka päättyi Costa Rican tappioon 2–4. Navas nimettiin jälleen ottelun parhaaksi pelaajaksi.


title: Antimonihohde

text: Antimonihohde eli stibniitti (< "antimoni") eli antimoniitti (SbS) on antimonisulfidimineraali. Se on muodostunut kiteytymällä vesiliuoksista alhaisessa lämpötilassa. Se esiintyy usein kvartsin, dolomiitin, kalsiitin ja baryytin kanssa "valkoisissa" antimoni- ja hopeamineraalijuonissa. Antimonihohde on tärkein antimonimalmimineraali.


title: Antimonihohde

text: Itämaiden naiset käyttivät antimonihohdetta kulmakarvojen maalaamiseen, jotta silmät näyttäisivät suuremmilta. Antimonihohdetta on käytetty myös koruissa ja rahametallina.


title: Antimonihohde

text: Nykyään antimonia käytetään raudan ruosteenestoon, maalien ja lakkojen valmistuksessa sekä suojautumisvärinä.


title: Felice Orsini

text: Felice Orsini (10. joulukuuta 1819 Meldola – 13. maaliskuuta 1858 Pariisi, Ranska) oli italialainen kreivi ja kansallismielinen vallankumouksellinen, joka muistetaan epäonnistuneesta yrityksestään salamurhata Ranskan keisari Napoleon III pommiattentaatilla vuonna 1858. Orsini tuomittiin kuolemaan ja teloitettiin, mutta hänen tekonsa sai mahdollisesti Napoleon III:n tukemaan aktiivisesti Italian yhdistymistä.


title: Felice Orsini

text: Orsini sai vallankumouksellisen toimintansa vuoksi jo vuonna 1844 Kirkkovaltiossa elinkautisen pakkotyörangaistuksen, mutta hän vapautui paavi Pius IX:n 1846 antamalla yleisellä armahduksella. Vuonna 1849 hän oli lyhytikäisen vallankumouksellisen Rooman tasavallan perustuslakia säätävän kansalliskokouksen jäsenenä. Sen jälkeen hän toimi kumousjohtaja Giuseppe Mazzinin salaisena edustajana Sveitsissä, Unkarissa ja Englannissa. Orsini vangittiin Transylvaniassa joulukuussa 1854, mutta onnistui pakenemaan seuraavana vuonna itävaltalaisesta vankilasta Mantovassa ja siirtyi Lontooseen. Siellä hän julkaisi kaksi suosituiksi muodostunutta englanninkielistä kirjaa: "The Austrian Dungeons in Italy" (1856) ja "Memoirs and Adventures of F. Orsini Written by Himself" (1857).


title: Felice Orsini

text: Vuonna 1857 Orsini rikkoi välinsä Mazzinin kanssa ja ryhtyi samoihin aikoihin suunnittelemaan Ranskan keisari Napoleon III:n murhaa, minkä hän uskoi tehokkaimmin edistävän Italian yhdistymistä. Hän sai mukaan hankkeeseen muutamia muita italialaisia vallankumouksellisia emigrantteja. Illalla 14. tammikuuta 1858 Orsini kahden avustajansa kanssa heitti kaksi pommia kohti vaunuja, joissa keisari yhdessä keisarinna Eugénien kanssa oli matkustamassa Pariisin oopperaan. Räjähdyksessä kuoli useita ohikulkijoita ja 141 ihmistä loukkaantui lentävistä sirpaleista – mukaan lukien Orsini itse – mutta keisaripari säilyi vahingoittumattomina. Yksi attentaatin tekijöistä saatiin kiinni verekseltään ja pian myös Orsini vangittiin. Vankeudesta hän kirjoitti 11. helmikuuta keisari Napoleonille paljon huomiota herättäneen avoimen kirjeen, jossa toivoi tämän tukevan Italian vapaustaistelua. Orsini tuomittiin kuolemaan ja teloitettiin 13. maaliskuuta.


title: Felice Orsini

text: Yleisen näkemyksen mukaan Orsinin attentaatti todellakin vaikutti siihen, että Napoleon III – joka oli nuoruudessaan tukenut italialaisten vapaustaistelua – päätti vuonna 1859 ryhtyä tukemaan Sardiniaa sodassa Itävaltaa vastaan, mikä johti myöhemmin Italian yhdistymiseen.


title: Felice Orsini

text: Orsinin attentaattiaan varten kehittämää kosketuksesta räjähtävää pommityyppiä ryhdyttiin sittemmin kutsumaan ”Orsini-pommiksi”. Myös eräät muut vallankumoukselliset käyttivät sitä salamurhaiskuissaan.


title: 124 Alkeste

text: 124 Alkeste on päävyöhykkeen asteroidi, joka löydettiin 23. elokuuta 1872. Asteroidin löysi Christian Heinrich Friedrich Peters, ja se on nimetty Alkestiin, kreikkalaisen mytologian hahmon, mukaan. Asteroidi voidaan luokitella S-tyypin asteroidiksi.


title: Hanhisuo (suo Urjalassa)

text: Hanhisuo on suo Urjalassa, lähellä saman nimistä kulmakuntaa ja rautatieasemaa. Hanhisuolla on turvetuotantoa ja siellä on aikaisemmin ollut turverata. Turvesuon pinta-ala on 90,4 ha, josta tuotannossa 80,4 ha. Maapohjan omistaa Finsilva Oyj, joka vuokraili sitä turvetuotantoon Hanhisuon kasvuturve Keskimaa Oy:lle. Vuonna 2014 omistaja vaihtui Vapoksi.


title: Hanhisuo (suo Urjalassa)

text: Hanhisuolle perustettiin vuonna 1919 Oy Hanhisuon turvepehku- ja polttoturvetehdas. Yhtiön perusti ja rakensi Konepaja Lokomo Tampereelta. Turvetuotannon aloittamiseen vaikutti 1. maailmansodanaikainen pula hiilestä sekä tarve käyttää pehkua kotieläinten kuivikkeena ja talojen lämmöneristeenä, joilla oli suuri menekki siihen aikaan. Suo työllisti kausiluonteisesti parhaimmillaan 200 henkilöä. Turpeen kaivaminen suosta oli alussa lapiotyötä.


title: Hanhisuo (suo Urjalassa)

text: Suolta oli rakennettu rautatieasemalle kapea 600 millimetrin rata ja siihen kuusi pientä vaunua, joilla hevoset vetivät turpeen asemalle. Myöhemmin hevoset yritettiin korvata veturilla, joka kuitenkin rikkoutui usein. Asemalla sijainnut turvepehkutehdas oli kaksikerroksinen ja siinä oli vaijerirata, jolla suolta tuodut täydet kuormat nostettiin tehtaan sisäpuolelle. Tehtaan sisällä oli turvemylly, paalauskone ja prässi, joilla raakaturve jalostettiin valmiiksi tuotteiksi ja siirrettiin lopuksi junanvaunuihin. Turvepehkupaalit olit sidottu rautalangoilla ja rimoilla, joita mahtui yhteen junan avovaunuun 200 kpl.


title: Hanhisuo (suo Urjalassa)

text: Suolla oli 1930-luvulla Anper merkkinen polttoturvekone, jolla märkä turve puristettiin paloiteltavaksi ja sen jälkeen kuivattiin suon pinnalla priketiksi. Vaunuilla kuivattu priketti siirrettin asemalle ja kuormattiin varovasti käsin junaan.


title: Hanhisuo (suo Urjalassa)

text: Turverata suljettiin 1950-luvulla. Radalla oli koekäytössä vuodesta 1945 Windhoff 647/1940, 0-4-0dm merkkinen veturi. Käytön jälkeen se oli varastoituna Jokioisten museorautatien kapearaidemuseossa vuodesta 1983 syyskuuhun 1998, jolloin se myytiin Saksalaiseen museoon.


title: Nauha (täsmennyssivu)

text: Nauha voi tarkoittaa ainakin seuraavia asioita:


title: Rusetti (solmu)

text: Rusetti on tyypillisesti kengännauhoissa ja lahjapakettien päällä käytettävä koristeellinen vetosolmu. Se ei ole erityisen varmatoiminen solmu, mutta suosittu sen helpon ja nopean tekemisen sekä purkamisen vuoksi.


title: Hanhisuo

text: Hanhisuo voi tarkoittaa seuraavia paikkoja:Urjalan ja Oriveden Hanhisuon lisäksi Suomessa on useita muitakin "Hanhisuo"-nimisiä soita.


title: Vetosolmu

text: Vetosolmu on solmu, joka kestää kohtuullisesti vetoa toiselta puolelta, mutta aukeaa yhdestä tai kahdesta päästä vedettäessä. Vetosolmut ovat käyttökelpoisia silloin, kun solmun pitää kestää kohtuullista kuormitusta, mutta olla myös nopeasti avattavissa.


title: Jules Armand Dufaure

text: Jules Armand Dufaure (4. joulukuuta 1798 Saujon – 28. kesäkuuta 1881 Rueil) oli ranskalainen valtiomies, joka toimi Ranskan pääministerinä kolmannen tasavallan alkuaikoina 1871–1873, 1876 ja 1877–1879. Hän oli poliittiselta linjaltaan konservatiivinen tasavaltalainen.


title: Jules Armand Dufaure

text: Dufaure aloitti uransa asianajajana Bordeaux’ssa. Hänet valittiin Ranskan edustajainkamariin vuonna 1834 ja edistettyään Molén hallituksen kaatumista toukokuussa 1839 hänestä tuli yleisten töiden ministeri uuteen Jean-de-Dieu Soultin hallitukseen, joka tosin kaatui jo seuraavan vuoden maaliskuussa. Ministerinä Dufaure vaikutti Ranskan rautatieverkon varhaiseen kehittämiseen. Vuodesta 1840 hän kuului kuningas Ludvig Filipiä vastustaneeseen oppositioon. Dufaure oli edustajainkamarin varapuhemiehenä 1841–1845. Helmikuun vallankumouksen jälkeen vuonna 1848 hän ryhtyi tasavallan tukijaksi, oli perustuslakia säätävän kansalliskokouksen jäsenenä ja toimi Ranskan sisäministerinä lokakuusta joulukuuhun 1848 sekä kesäkuusta lokakuuhun 1849. Toisen tasavallan päätyttyä Napoleon III:n valtaantuloon Dufaure vetäytyi politiikasta ja palasi lakimiehen ammattiinsa. Hänet valittiin 1863 Ranskan akatemian jäseneksi.


title: Jules Armand Dufaure

text: Toisen keisarikunnan romahdettua syksyllä 1870 Dufaure osallistui kolmannen tasavallan perustamiseen. Helmikuussa 1871 hänet valittiin uuteen kansalliskokoukseen, jossa hän kohosi keskustavasemmistoryhmän johtajaksi. Samassa kuussa hänet nimitettiin oikeusministeriksi sekä varakonseljipresidentiksi Adolphe Thiersin hallitukseen. Sekä Thiers että Dufaure joutuivat eroamaan toukokuussa 1873, minkä jälkeen Dufaure asettui oppositioon Albert de Broglien hallitusta vastaan. Hän palasi oikeusministeriksi maaliskuussa 1875 Louis Buffetin hallitukseen. Seuraavana vuonna Dufaure valittiin helmikuussa uuteen edustajainkamariin, maaliskuussa pääministeriksi Buffetin jälkeen ja elokuussa elinikäiseksi senaattoriksi. Hänen keskiryhmää edustanut hallituksensa joutui kuitenkin eroamaan jo joulukuussa, sillä sen tuki parlamentissa jäi liian kapeaksi monarkistien ja radikaalien välissä. Joulukuussa 1877 hän kuitenkin kokosi vielä uuden hallituksen. Dufaure vaikutti merkittävästi tapahtumiin, jotka johtivat tammi–helmikuussa tasavallan vastustajana tunnetun presidentin, marsalkka Patrice de Mac-Mahonin eroon. Pian sen jälkeen Dufaure erosi itsekin ja vetäytyi eläkkeelle.


title: Albert de Broglie

text: Charles Jacques Victor Albert, Broglien 4. herttua (13. kesäkuuta 1821 Pariisi – 19. tammikuuta 1901 Pariisi) oli ranskalainen monarkistinen poliitikko, joka toimi kahdesti Ranskan pääministerinä kolmannen tasavallan alkuaikoina vuosina 1873–1874 ja 1877. Hän kuului 1870-luvulla orleanistien johtajiin. Broglien ja presidentti Patrice de Mac-Mahonin pyrkimykset monarkian palauttamiseksi epäonnistuivat.


title: Albert de Broglie

text: Albert de Broglie kuului piemontelaistaustaiseen de Broglien aatelissukuun, joka oli asettunut Ranskaan vuonna 1643 ja saanut herttuan arvon 1742. Hänen isänsä Victor de Broglie oli merkittävä poliitikko, joka toimi pääministerinä vuosina 1835–1836. Albert de Broglie ehti opintojensa jälkeen aloittaa lyhyen diplomaattiuran Madridissa ja Roomassa, mutta hän vetäytyi julkisista tehtävistä vuoden 1848 helmikuun vallankumouksen jälkeen ja keskittyi kirjalliseen työhön. Hän oli jo vuonna 1846 julkaissut käännöksen Gottfried Leibnizin uskonnollisesta järjestelmästä. Nyt hän ryhtyi kirjoittamaan historiallisia artikkeleita "Revue des Deux Mondes" -lehteen sekä orleanistiseen ja kirkolliseen "La Correspondantiin". Broglien merkittävin työ "L’Église et l’empire romain au IVe siècle" ilmestyi kuudessa osassa vuosina 1856–1866. Hänet valittiin Ranskan akatemian jäseneksi 1862. Hän pyrki vuonna 1869 lainsäätäjäkuntaan, mutta ei tullut valituksi.


title: Albert de Broglie

text: Helmikuussa 1871 Broglie valittiin kolmannen tasavallan kansalliskokoukseen Euren edustajana ja häntä pidettiin yhtenä orleanistien johtajista. Vain muutamaa päivää myöhemmin presidentti Adolphe Thiers nimitti hänet Ranskan suurlähettilääksi Lontooseen, mahdollisesti päästäkseen eroon kilpailijasta. Broglien tapa hoitaa kauppaneuvotteluita Ranskan ja Britannian välillä herätti voimakasta kritiikkiä kotimaassa, joten hän erosi tehtävistään maaliskuussa 1872 ja palasi Ranskaan vastaanottamaan paikkansa kansalliskokouksessa. Sen jälkeen hän johti konservatiivien oppositiota Thiersiä vastaan. Thiersin erottua toukokuussa 1873 uudeksi presidentiksi tullut konservatiivinen marsalkka Patrice de Mac-Mahon nimitti Broglien pää- ja ulkoministeriksi. Ulkoministerin salkun hän tosin vaihtoi saman vuoden marraskuussa sisäministeriyteen. Broglien hallituksen jyrkkä konservatiivisuus katkeroitti tasavaltalaiset ja hän epäonnistui myös yrityksessään lähentää eri monarkistiryhmiä: legitimistit eivät hyväksyneet hänen läheisiä suhteitaan bonapartisteihin ja bonapartistejakin ärsytti hänen yrityksensä löytää kompromissi kilpailevien kruununtavoittelijoiden välillä. Hallitus erosi lopulta 16. toukokuuta 1874.


title: Albert de Broglie

text: Mac-Mahon pyysi Broglien kokoamaan uutta hallitusta päivälleen kolme vuotta myöhemmin, 16. toukokuuta 1877, mutta hän ei saanut tasavaltalaisten hallitsemalta edustajainkamarilta luottamuslausetta. Niinpä parlamentti hajotettiin senaatin suostumuksella, tarkoituksena saada vaaleissa edustajainkamarin kokoonpanoa muutettua suopeammaksi monarkian palauttamiselle. Tasavaltalaiset kutsuivat menettelyä ”toukokuun vallankaappaukseksi” ("le seize mai"). Vaikka hallitus yritti vaikuttaa äänestäjiin, Leon Gambettan johtama tasavaltalaisten vaalikampanja osoittautui menestyksekkäämmäksi ja vaaleissa edustajainkamariin tuli tasavaltalainen enemmistö. Broglie jäi itsekin valitsematta ja presidentti Mac-Mahonin päätettyä taipua yhteistyöhön tasavaltalaisten kanssa hän joutui eroamaan pääministerin tehtävistä 20. marraskuuta 1877. Hän vetäytyi sen jälkeen politiikasta, joskin yritti vielä 1885 huonolla menestyksellä pyrkiä edustajainkamariin ja omistautui sen jälkeen kokonaan kirjoittamiselle.


title: Albert de Broglie

text: Broglien kaksiosaiset muistelmat julkaistiin postuumisti vuosina 1938–1941.


title: De Broglie

text: De Broglie on vanha ranskalainen aatelissuku, alkujaan Piemontesta Italiasta. Suvusta on tullut monia merkittäviä yhteiskunnallisia vaikuttajia. Suvun nimi oli alkujaan Broglio tai Broglia. Se tuli Ranskaan vuonna 1643 ja hallitsi vuodesta 1660 Dormansia, joka korotettiin 1671 markiisikunnaksi. Sukuun kuulunut marsalkka François Marie de Broglie korotettiin vuonna 1742 herttuaksi.


title: Vinícius de Moraes

text: Marcus Vinicius da Cruz e Mello Moraes (19. lokakuuta 1913 – 9. heinäkuuta 1980), joka tunnetaan nimellä Vinícius de Moraes [viˈnisius dʒi moˈɾajs], oli brasilialainen diplomaatti, runoilija, kirjailija, lauluntekijä ja laulaja. Hänet tunnetaan parhaiten monien bossa nova -laulujen sanoittajana. Moraesin tunnettuihin sanoituksiin kuuluvat muun muassa ”Garota de Ipanema”, ”Chega de Saudade” ja ”Agua de Beber”.


title: Vinícius de Moraes

text: Vinícius de Moraes syntyi 19. lokakuuta 1913 Rio de Janeiron Gávea-nimiseen, silloin maaseutumaiseen kaupunginosaan. Sieltä perhe muutti pian keskemmälle Rioon Botafogoon, missä poika aloitti koulun. 11-vuotiaana hän siirtyi jesuiittojen pitämään St. Ignatius -kouluun, jossa lauloi kuorossa ja alkoi kirjoittaa lyhyitä teatterisketsejä. Vuonna 1929 Moraes pääsi lukemaan oikeustiedettä Rio de Janeiron liittovaltionyliopistoon, jossa hän tutustui tulevaan kirjailijaan Octavio de Fariaan. Tämä innosti Moraesia jatkamaan kirjoitusharrastustaan ja vei hänet mukaan katolis-oikeistolaiseen poliittiseen liikkeeseen.


title: Vinícius de Moraes

text: Moraes valmistui vuonna 1933 ja julkaisi pian kaksi ensimmäistä runokokoelmaansa de Farian toimittamina. Vuonna 1936 Moraes sai paikan elokuvatarkastajana opetus- ja terveysministeriössä. Kaksi vuotta myöhemmin hän sai British Councilin apurahan opiskellakseen englantia ja kirjallisuustiedettä Oxfordin yliopistossa.


title: Vinícius de Moraes

text: Englannissa Moraes tapasi ensimmäisen vaimonsa Beatriz Azevedo de Mellon, jonka kanssa sai tyttären ja pojan. Vuonna 1941 hän palasi Brasiliaan tekemään elokuva-arvosteluja "A Manhã" -sanomalehteen. Hän avusti myös kirjallisuuslehti "Climaa" ja työskenteli pankkivirkailijoiden eläkerahastossa. Vuonna 1942 hän reputti Brasilian ulkoministeriön diplomaattivalmennuskurssin pääsykokeissa, mutta pääsi oppaaksi ennestään tuntemalleen yhdysvaltalaiskirjailija Waldo Frankille tämän matkalle ympäri pohjois-Brasilian. Frankin kanssa äärimmäisen köyhyyden keskellä matkustaessaan Moraes kertoo kääntyneensä ajattelultaan vasemmistolaiseksi.


title: Vinícius de Moraes

text: Seuraavana vuonna Moraes pääsi diplomaattikurssille ja sai sen jälkeen varakonsulin paikan Los Angelesista. Kaliforniassa oleskellessaan hän kirjoitti myös runoja ja julkaisi kokoelman "Poemas, Sonetos e Baladas". Isänsä kuoltua 1950 hän palasi hetkeksi Brasiliaan mutta lähetettiin pian diplomaattitehtäviin Ranskaan ja Uruguayhin.


title: Vinícius de Moraes

text: Läpi 1950-luvun Vinícius de Moraes työskenteli Brasilian konsuliasioissa Pariisissa ja Roomassa, jossa vietti usein musiikki-iltoja maassa vierailevan historioitsija Sergio Buarque de Holandan kotona (tämä oli laulaja-lauluntekijöiden Chico Buarque ja Miúcha isä). Vuonna 1951 Moraes palasi Brasiliaan, jossa alkoi kirjoittaa elokuva-arvosteluja ja muita populaarikulttuurijuttuja sanomalehtiin. Pian Brasilian hallitus lähetti hänet Eurooppaan tutkimaan sikäläisten elokuvafestivaalien organisointia, sillä São Paulon kaupungin 400-vuotisjuhliksi oli suunniteltu elokuvajuhlien järjestämistä.


title: Vinícius de Moraes

text: Vuonna 1953 Moraes lähetettiin lähetystötehtäviin Pariisiin, jossa hän julkaisi ensimmäisen sambansa "Quando tu passas por mim," jonka teki yhdessä muusikko Antônio Marian kanssa. Hän kirjoitti musiikkinäytelmän "Orfeu da Conceição" (1956). Näytelmän valmisteluissa hän tutustui melko tuntemattomaan pianistiin Antônio Carlos Jobimin, jonka oli määrä säveltää näytelmän musiikki. Näytelmä tuotettiin näyttämölle sekä São Paulossa että Riossa, ja Moraes palasi diplomaattitehtäviin ensin Unescon päämajaan Pariisiin ja sitten Uruguayn Montevideoon.


title: Vinícius de Moraes

text: Vuonna 1958 Jobim ja Moraes tekivät lauluja Elizete Cardosolle, ja näin syntynyttä albumia "Canção do Amor Demais" pidetään bossa nova -musiikin alkusysäyksenä. Albumin raidat ovat joko miesten yhteistyötä tai ainakin toinen heistä on mukana jokaisella kappaleella. Myös vielä melko tuntematon laulaja João Gilberto vierailee kahdella levyn raidoista.


title: Vinícius de Moraes

text: Jobimin ja Moraesin lauluja alkoivat levyttää monet brasilialaisartistit, mutta João Gilberton kolme ensimmäistä albumia tekivät parhaiten tunnetuiksi sellaisia klassikoiksi muodostuneita lauluja kuten ”Garota de Ipanema”, ”Insensatez” ja ”Agua de Beber”. Moraes alkoi itsekin esiintyä pienillä klubeilla ensiesittämässä monia tuleva hittejään nasaalilla baritoniäänellään. Vuonna 1963 hän kuitenkin palasi Unesco-lähettilääksi Pariisiin neljännen vaimonsa Nelita Abreu Rochan kansa.


title: Vinícius de Moraes

text: Moraesin näytelmästä "Orfeu da Conceição", joka on muunnelma klassisesta Orfeus-myytistä, tehtiin elokuva "Musta Orfeus", joka voitti parhaan ulkomaisen elokuvan Oscarin ja Cannesin Kultaisen palmun. Hänen sanoittamiaan lauluja kuullaan myös toisessa Cannes-voittajassa, Claude Lelouchin vuoden 1966 elokuvassa "Mies ja nainen".


title: Vinícius de Moraes

text: 1960–1970-luvuilla Moraes jatkoi yhteistyötä brasilialaismuusikoiden, etenkin Baden Powellin ja Toquinhon kanssa. Vuonna 1969 vallassa ollut sotilasjuntta laittoi hallintoa vastustaneen Moraesin varhaiseläkkeelle diplomaatin töistä alkoholismin perusteella. Moraes palasi taiteilijan uralleen ja teki kiertueita Euroopassa Chico Buarquen ja Nara Leãon kanssa.


title: Vinícius de Moraes

text: Vinícius de Moraes kuoli alkoholismin aiheuttamiin vaurioihin 66-vuotiaana kotonaan Riossa kahdeksannen vaimonsa Gilda de Queirós Mattoson ja säveltäjäkumppani Toquinhon läsnä ollessa.


title: Craig Wolanin

text: Craig Wolanin (s. 27. heinäkuuta 1967 Grosse Pointe, Michigan) on yhdysvaltalainen entinen ammattilaisjääkiekkoilija, pelipaikaltaan puolustaja.


title: Craig Wolanin

text: Wolanin aloitti NHL-uransa vuonna 1985 New Jersey Devilsissä, joka varasi hänet ensimmäisen kierroksen kolmannella vuorolla. Tätä ennen hän oli pelannut muun muassa Kitchener Rangersissä juniorisarja OHL:ssä. Hänen paras kautensa Devilsissä oli kausi 1987–1988, jolla hän ylsi NHL-vuosiensa parhaaseen pistemäärään (31 tehopistettä, kuusi maalia ja 25 syöttöpistettä, 78:ssa runkosarjaottelussa). Kausi oli myös ainoa, jolla Devils pääsi pudotuspeleihin hänen siellä pelatessaan. Maaliskuussa 1990 hän siirtyi Quebec Nordiquesiin osana pelaajakauppaa, jossa Devils hankki Peter Šťastnýn.


title: Craig Wolanin

text: Vuonna 1995 Nordiquesista tuli Colorado Avalanche ja Wolanin oli voittamassa joukkueessa Stanley Cupia kaudella 1995–1996. Heinäkuussa 1996 hän siirtyi Tampa Bay Lightningiin vaihdossa toisen kierroksen varausvuoroon ja tammikuussa 1997 Toronto Maple Leafsiin vaihdossa kolmannen kierroksen varausvuoroon. Hänen viimeiseksi NHL-kaudekseen jäi kausi 1997–1998, jolla hän pystyi pelaamaan vain kymmenen ottelua polvivamman vuoksi. Tämän jälkeen hän pelasi vielä Detroit Vipersissa IHL:ssä vuonna 1999.


title: Craig Wolanin

text: Wolanin pelasi 13 kautta kestäneellä NHL-urallaan 695 runkosarjaottelua ja teki niissä 173 tehopistettä, 40 maalia ja 133 syöttöpistettä. Pudotuspeliotteluja hän pelasi 35 ja teki niissä kymmenen tehopistettä, neljä maalia ja kuusi syöttöpistettä.


title: Craig Wolanin

text: Wolanin edusti maataan vuosien 1991 ja 1994 jääkiekon maailmanmestaruuskilpailuissa, vuoden 1991 Kanada-cupissa sekä vuoden 1987 jääkiekon nuorten maailmanmestaruuskilpailuissa.


title: Salvador Cristau Coll

text: Salvador Cristau Coll (s. 15. huhtikuuta 1950 Barcelona) on espanjalainen roomalaiskatolinen piispa. Hänet vihki papiksi Toledon arkkihiippakuntaan Marcelo González Martín 12. lokakuuta 1980. Hänet inkardinoitiin 14. tammikuuta 1985 Barcelonan arkkihiippakuntaan ja 15. kesäkuuta 2004 Terrassan hiippakuntaan.


title: Salvador Cristau Coll

text: Cristau Coll sai 18. toukokuuta 2010 nimityksen Terrassan vihkipiispaksi ja Alieziran titulaaripiispaksi. Piispaksi vihkiminen seurasi 26. kesäkuuta. Pääkonsekraattorina toimi Josep Ángel Sáiz Meneses, jota avustivat Lluís Martínez Sistach ja Renzo Fratini.


title: Ireneusz Pękalski

text: Ireneusz Józef Pękalski (s. 9. maaliskuuta 1950 Tomaszów Mazowiecki) on puolalainen roomalaiskatolinen piispa. Hänet vihki papiksi Łódźin hiippakuntaan (vuodesta 1992 arkkihiippakunta) Józef Rozwadowski 2. kesäkuuta 1974. Hänet nimitettiin Łódźin vihkipiispaksi sekä Castellum Tingitiin titulaaripiispaksi 11. joulukuuta 1999, ja piispaksi vihkiminen seurasi 8. tammikuuta 2000. Pääkonsekraattorina toimi Władysław Ziółek, jota avustivat Janusz Bolonek ja Adam Lepa.


title: Puumalansalmi

text: Puumalansalmi on salmi Saimaassa, Puumalassa. Pihlajavesi laskee tämän salmen kautta.


title: Puumalansalmi

text: Puumalansalmi on strategisen sijaintinsa vuoksi ollut usean taistelun tapahtumapaikka 1500-luvulta lähtien. Se on ollut lähellä Ruotsin ja Venäjän rajaa.


title: Puumalansalmi

text: Salmen kautta kulkee Saimaan syväväylä. Aikaisemmin sen yli kuljettiin Puumalansalmen lossilla. Vuodesta 1995 lähtien salmen voi ylittää Saimaan siltaa pitkin.


title: Saimaan syväväylä

text: Saimaan syväväylä on laivaväylästö Saimaalla, jota pitkin pääsee Ristiinaan, Savonlinnaan, Kiteelle, Joensuuhun ja Varkauteen. Saimaalta pääsee syväväylää pitkin myös edelleen Kallavedelle sekä Kuopioon ja Siilinjärvelle. Kallavedelle kuljetaan Taipaleen kanavan kautta. Syväväylällä sallittu syväys on 4,2 m.


title: Saimaan syväväylä

text: Saimaalta pääsee Saimaan kanavaa pitkin Viipurin kautta Itämerelle.


title: Sikkikone

text: Sikkikone (vaotuskone) on mekaaninen laite, jolla voidaan tehdä peltiin erilaisia profiileja eli sikkejä. Koneen kahteen akseliin on erilaisia rissoja (vaotuskehrä), joita vaihtamalla saadaan erilaisia profiileja aikaiseksi. Koneen akseleita pyöritetään käsi- tai konevoimalla. Työstettävä pelti kulkee koneen rullien välistä ja peltiin muotoutuu ura.


title: Sikkikone

text: Tunnetuin käyttötapa lienee kipinäpellin valmistus, eli tulisijan eteen tehdään peltilevy, jonka reunat "ajetaan" sikkikoneella, jolloin reunoista tulee esteettisemmät ja ne myös puristuvat tasaisemmin lattiaa vasten. Samalla koko levy jäykistyy. Myös erilaisia pyöreitä muotoja voidaan muokata sikkikoneella: esimerkkinä vaikka syöksytorvet tms. putket ja pönttöuunin kuorien koriste/jäykistesikit.


title: Antonieto Cabajog

text: Antonieto Dumagan Cabajog (s. 10. toukokuuta 1956 Cebu) on filippiiniläinen roomalaiskatolinen piispa. Hänet vihki papiksi Tagbilaranin hiippakuntaan Onesimo Cadiz Gordoncillo 9. huhtikuuta 1981. Hänet nimitettiin Cebun arkkihiippakunnan vihkipiispaksi sekä Reperin titulaaripiispaksi 13. tammikuuta 1999, ja piispaksi vihkiminen seurasi 16. maaliskuuta. Pääkonsekraattorina toimi Ricardo Jamin Vidal, jota avustivat Carmelo Dominador Flores Morelos ja Onesimo Cadiz Gordoncillo.


title: Antonieto Cabajog

text: Cabajog sai 21. huhtikuuta 2001 nimityksen Surigaon piispaksi.


title: Mario Pio Gaspari

text: Mario Pio Gaspari (8. huhtikuuta 1918 San Felice sul Panaro – 23. kesäkuuta 1983) oli italialainen roomalaiskatolinen arkkipiispa ja Pyhän istuimen diplomaatti. Hänet vihittiin papiksi 21. heinäkuuta 1940 ja nimitettiin apostoliseksi delegaatiksi Meksikoon sekä Numidan titulaariarkkipiispaksi 6. kesäkuuta 1973. Piispaksi vihkiminen seurasi 29. kesäkuuta. Pääkonsekraattorina toimi paavi Paavali VI, jota avustivat Agostino Casaroli ja Bernardin Gantin.


title: Mario Pio Gaspari

text: Gaspari sai 16. marraskuuta 1977 nimityksen apostoliseksi pro-nuntiukseksi Japaniin. Hän kuoli 65-vuotiaana virassa.


title: Igor Poljakov

text: Igor Nikolajevitš Poljakov (; 1. elokuuta 1912 Moskova – 16. toukokuuta 2008 Moskova) oli Neuvostoliittoa edustanut soutaja ja olympiamitalisti. Hän kilpaili vuoden 1952 kesäolympialaisissa Helsingissä ja oli siellä mukana saamassa hopeaa miesten kahdeksikossa.


title: Braulio Sánchez Fuentes

text: Braulio Sánchez Fuentes (4. elokuuta 1922 México – 18. marraskuuta 2003) oli meksikolainen roomalaiskatolinen piispa. Hän kuului salesiaaneihin. Hänet vihittiin papiksi 28. lokakuuta 1950 ja nimitettiin Mixesin alueprelatuurin johtoon sekä Aquae Novae in Proconsularin titulaaripiispaksi 14. tammikuuta 1970. Piispaksi vihkiminen seurasi 1. toukokuuta. Pääkonsekraattorina toimi Miguel Darío Miranda y Gómez, jota avustivat Ernesto Corripio y Ahumada ja José de Jesús Clemens Alba Palacios.


title: Braulio Sánchez Fuentes

text: Sánchez Fuentes luopui titulaaripiispan arvosta 15. helmikuuta 1978. Hän jatkoi toimintaansa Mixesin prelaattina, kunnes jäi eläkkeelle 16. joulukuuta 2000.


title: Le Monden vuosisadan 100 kirjaa

text: Le Monden vuosisadan 100 kirjaa on ranskalaisen "Le Monde" -lehden ja Fnac-kauppaketjun vuonna 1999 järjestämän kyselyn perusteella koottu lista 1900-luvun parhaista kirjoista. Kysymykseen "Mitkä kirjat ovat jääneet mieleesi?" vastasi 17 000 ranskalaista, jotka tekivät valintansa kirjakauppojen ja journalistien valitsemien 200 kirjan pohjalta.


title: Burning Up

text: Burning Up on amerikkalaisen laulaja-lauluntekijä Madonnan kappale hänen samannimiseltä debyyttialbumilta. Se julkaistiin albumin toisena singlenä 9. maaliskuuta 1983, joissakin maissa myös "Physical Attractionin" A-puoleisena singlenä. Madonna esitteli kappaleesta varhaisen demoversion Sire Recordsille, joka suostui nauhoittamaan kappaleen singleksi sen jälkeen kun Everybodysta tuli tanssihitti. Madonna teki yhteistyötä Reggie Lucasin kanssa, joka tuotti singlen, kun taas John Benitez hoiti kitarariffit ja taustavokaalit. Musikaalisesti kappale sisältää instrumentaalisuutta bassokitarasta, koskettimista, sekä rummuista, ja sanoituksellisesti kappale kertoo laulajan puutteesta hävetä hänen intohimoansa rakastajaansa kohtaan.


title: Burning Up

text: Yhdessä B-puolen "Physical Attraction"-singlen kanssa julkaistuna kappale sai ristiriitaisia vastaanottoja, jotka kritisoivat kappaleen tummempaa sävyä, mutta yllättyivät sen tanssirytmistä. Kappaleesta ei tullut kaupallista menestystä, vain Yhdysvalloissa se pääsi Billboard Hot Dance Club Songs-listan 3. sijalle ja Australiassa Kent Music Reportin 13. sijalle. Lukuisten singleä edentäneiden klubeilla suoritettujen live-esitysten jälkeen kappale lisättiin Virgin Tourin settilistaan. Kappaleen sähkökitaraversio esitettiin Re-Invention World Tourilla.


title: Tony Gallopin

text: Tony Gallopin (s. 19. huhtikuuta 1988 Dourdan) on ranskalainen maantiepyöräilijä. Hän edusti Auber 93 -joukkuetta kausilla 2008–2009, Cofidista 2010–2011, RadioShackia 2012–2013 ja Lotto-Belisol / Lotto Soudal -tallia 2014–2017. Vuodesta 2018 hän kilpailee Ag2r-La Mondiale -joukkueessa.


title: Tony Gallopin

text: Gallopin voitti Clásica de San Sebastiánin 2013 karattuaan 13 ajajan kärkiryhmästä Arkalen nousussa 15 kilometriä ennen maalia. Hän voitti toiseksi sijoittuneen Alejandro Valverden 28 sekunnilla.


title: Tony Gallopin

text: Ranskan ympäriajossa 2014 Gallopin voitti 11. etapin ja oli seitsemännellä etapilla kolmas. Hän ajoi myös yhden etapin ajan kokonaiskilpailun johtajan keltaisessa paidassa. Espanjan ympäriajossa 2018 hän voitti seitsemännen etapin.


title: Tony Gallopin

text: Lähde: Cycling Archives


title: Lohkeavuus

text: Lohkeavuus on mineraalien mekaaninen ominaisuus. Se on tapa, jolla mineraalit hajoavat tasaisia, jopa peilikirkkaita lohkopintoja myöten. Lohkeavuuteen vaikuttaa mineraalin atomien hilarakenne. Lohkeavuus on erilainen eri mineraaleilla. Lohkopinta voi olla yhdensuuntainen mahdollisen kidepinnan kanssa, mutta eroaa siitä siinä, että lohkomisen jatkuessa lohkopinta saadaan toistumaan uudelleen ja uudelleen.


title: Lohkeavuus

text: Lohkosuuntia voi olla mineraalin rakenteesta riippuen 1–3. Lohkosuunnat ovat tärkeä tuntomerkki mineraalin tunnistamisessa.


title: Lohkeavuus

text: Heikko lohkeavuus on esimerkiksi apatiitilla ja täydellinen lohkeavuus esimerkiksi kiilteillä. Esimerkiksi kvartsilla ei ole lainkaan lohkeavuutta.


title: Sam Rainsy

text: Sam Rainsy on kambodžalainen poliitikko. Rainsy on nimeään kantavan oppositiopuolueen johtaja. Rainsy tuomittiin 11 vuodeksi vankeuteen vuonna 2010, jolloin hän pakeni tuomiota ulkomaille. Kambodžan kuninkaan armahdettua Rainsyn kesäkuussa 2013 hän palasi maahan.


title: Tennantiitti

text: Tennantiitti on sulfidimineraali. Se esiintyy tavallisesti massoina tai kuorta muistuttavana harmaana mineraalina. Sillä on hyvin samanlaiset ominaisuudet tetraedriitin kanssa, ja näiden kahden mineraalin erottaminen voi olla vaikeaa. Sitä esiintyy kupari- ja lyijypitoisissa juonissa yhdessä tetraedriitin, sideriitin, lyijyhohteen ja sinkkivälkkeen kanssa.


title: Juan Antonio Falcón Iturrizaga

text: Juan Antonio Falcón Iturrizaga (12. kesäkuuta 1838 Lima – 1. toukokuuta 1909) oli perulainen roomalaiskatolinen piispa. José Sebastian Goyeneche y Barreda vihki hänet Liman arkkihiippakuntaan diakoniksi 14. kesäkuuta 1862 ja papiksi 20. joulukuuta 1862. Falcón Iturrizaga valittiin Cuzcon hiippakunnan johtoon 25. lokakuuta 1892, ja hänet konsekroi piispaksi José Macchi 29. kesäkuuta 1893. Hän kuoli 70-vuotiaana virassa.


title: Francesco Imberti

text: Francesco Imberti (25. joulukuuta 1882 Racconigi – 27. tammikuuta 1967) oli italialainen roomalaiskatolinen arkkipiispa. Hänet vihittiin papiksi 29. kesäkuuta 1906 ja nimitettiin Aostan hiippakunnan johtoon 23. heinäkuuta 1932. Piispaksi vihkiminen seurasi 11. syyskuuta. Pääkonsekraattorina toimi Maurilio Fossati, jota avustivat Costanzo Castrale ja Giovanni Battista Pinardi.


title: Francesco Imberti

text: Imberti sai 10. lokakuuta 1945 nimityksen Vercellin arkkipiispaksi, jona hän toimi, kunnes jäi eläkkeelle 5. syyskuuta 1966. Hän sai eläkkeellejäämispäivänään vielä nimityksen Vulturian titulaariarkkipiispaksi.


title: Francesco Imberti

text: Imberti osallistui Vatikaanin toiseen kirkolliskokoukseen.


title: Discovery Networks Finland

text: Discovery Networks Finland (vuosina 2013-2015 SBS Discovery Television) on tv-yhtiö, jonka omistaa yhdysvaltalainen Discovery Communications. Yhtiö perustettiin 9. huhtikuuta 2013 Discovery Communicationsin ostettua SBS Nordicin toiminnot saksalaiselta ProSiebenSat.1 Medialta. Uuteen yhtiöön siirrettiin SBS Nordicin toimintojen lisäksi myös Discoveryn pohjoismaiset toiminnot.


title: Discovery Networks Finland

text: Suomessa yhtiön kanaviin kuuluvat TV5, Kutonen, Frii ja TLC sekä maksu-tv-kanavat Discovery Channel, Animal Planet, Discovery Science, Discovery World ja Investigation Discovery sekä urheilukanavat Eurosport ja Eurosport2.


title: Discovery Networks Finland

text: 1.9.2018 Discovery avasi pohjoismaissa erittäin suositun suoratoistopalvelu DPlayn myös Suomeen.


title: Discovery Networks Finland

text: Discovery Networks Finlandilla on noin 40 työntekijää Suomessa, ja se on osa globaalia mediayhtiö Discovery Networks Internationalia (DNI). DNI toimii yli 200 maassa.


title: Natriumdivetyfosfaatti

text: Natriumdivetyfosfaatti eli mononatriumfosfaatti (NaHPO) on natrium- ja divetyfosfaatti-ionien muodostama epäorgaaninen ioniyhdiste. Ainetta käytetään elintarvikkeiden lisäaineena, pH:n säätöön ja fosforiyhdisteiden valmistukseen.


title: Natriumdivetyfosfaatti

text: Natriumdivetyfosfaatti on huoneenlämpötilassa valkoista kiteistä ainetta. Yhdiste liukenee runsaasti veteen, muodostaen happaman liuoksen. Kidevedettömän natriumdivetyfosfaatin lisäksi tunnetaan myös alkeiskopiltaan rombiset kidevedelliset monohydraatti (NaHPO·HO) ja dihydraatti (NaHPO·2HO). Kidevesi poistuu noin 100 °C lämpötilassa. Kuumennettaessa yhdistettä enemmän se hajoaa muodostaen natriummetafosfaattia ja polyfosfaatteja.


title: Natriumdivetyfosfaatti

text: Natriumdivetyfosfaattia valmistetaan neutraloimalla fosforihappoa natriumkarbonaatilla tai pienellä määrällä natriumhydroksidia. Yhdistettä muodostuu myös kuumennettaessa ammoniumnatriumfosfaattia.


title: Natriumdivetyfosfaatti

text: Natriumdivetyfosfaattia käytetään yhdessä natriumvetyfosfaatin kanssa puskuriliuoksissa. Muita käyttökohteita ovat tekstiilien käsittely, veden pehmentäminen, raskasmetalli-ionien saostaminen, metallipintojen puhdistaminen, eläinrehuissa ravinteena ja polyfosfaattien valmistaminen. Elintarvikkeissa natriumdivetyfosfaattia käytetään happamuudensäätöaineena ja sulatesuolana. Sen E-koodi yhdessä natriumvetyfosfaatin ja natriumfosfaatin kanssa on E 339.


title: Ercole l’invincibile

text: Ercole l’invincibile (”Voittamaton Herkules”) on vuonna 1964 valmistunut italialainen seikkailuelokuva. Tyylilajiltaan peplumia edustavan elokuvan on ohjannut Alvaro Mancori alias Al World. Sen päähenkilöä Herkulesta esittää yhdysvaltalainen kehonrakentaja Dan Vadis.


title: Ercole l’invincibile

text: Herkules pelastaa prinsessa Teikan leijonan kynsistä ja vapauttaa hänen isänsä kuningaskunnan lohikäärmeen ikeestä. Sillä aikaa tulivuoren sisällä sijaitsevan Demioksen kuningatar ja tämän apuri Kabaol ovat orjuuttaneet Teikan ja hänen kansansa, joita Herkules lähtee pelastamaan. Kabaolin tytär Melissa tappaa kuningattaren ja aikoo uhrata Teikan, mutta Herkules vapauttaa orjat, pelastaa rakastettunsa, ja tulivuorenpurkaus tuhoaa kaupungin.


title: Ercole l’invincibile

text: Techniscope-tekniikalla Technicolor-väreissä kuvattu "Ercole l’invincibile" on tavanomainen peplumseikkailu, joka on täynnä reipasta toimintaa. Elokuvan kliseisiin kuuluvat sankarin kamppailut leijonaa, lohikäärmettä, karhua ja norsuja vastaan, pelastajaansa odottava kahlittu neito, paha kuningatar, orjuutettu kansa ja kaiken tuhoava tulivuorenpurkaus. Dan Vadis on energinen toimintasankari, mutta hänen vaalea partansa on yksi peplumhistorian surkeimmista esityksistä. Alkuteksteissä koko näyttelijäkunnalle on keksitty englanninkieliset taiteilijanimet.


title: Ercole l’invincibile

text: Yhdysvalloissa elokuva muokattiin uudelleen osaksi television "Sons of Hercules" (”Herkuleen pojat”) -sarjaa nimellä "Son of Hercules in the Land of Darkness" (”Herkuleen poika pimeyden maassa”). Samalla siihen vaihdettiin toinen lohikäärme Steve Reevesin "Voittamattomasta Herkuleesta", josta myös musiikki on lainattu.


title: Ercole l’invincibile

text: Harvoin nähdystä elokuvasta ei ole laadultaan tyydyttävää DVD-julkaisua. Sen amerikkalainen TV-versio on saatavilla useilta public domain -sivustoilta.


title: Tallinnan satama

text: Tallinnan matkustajasatama, kirjaimellisesti Tallinan vanhankaupungin satama () on Viron pääkaupungin Tallinnan keskustassa sijaitseva satama. Matkustajasataman kautta kulkee myös konttiliikennettä.


title: Tallinnan satama

text: Se on myös Viron suurin matkustajasatama. Muun muassa Tallink, Eckerö Line ja Viking Line liikennöivät sieltä Helsinkiin, Tallink Tukholmaan sekä St. Peter Line Pietariin ja Tukholmaan. Vanhankaupungin satamaan kuuluu kolme matkustajaterminaalia. Sataman omistaa Viron valtion omistama AS Tallinna Sadam -yhtiö. Satamayhtiö operoi matkustajaliikennettä myös siihen osana kuuluvaan Saarenmaan satamaan.


title: Victor de Broglie

text: Achille Charles Léonce Victor, Broglien 3. herrtua (28. marraskuuta 1785 Pariisi – 25. tammikuuta 1870 Pariisi) oli ranskalainen poliitikko, joka toimi Ranskan pääministerinä vuosina 1835–1836.


title: Victor de Broglie

text: Victor de Broglie kuului piemontelaistaustaiseen de Broglien aatelissukuun, joka oli asettunut Ranskaan vuonna 1643 ja saanut herttuan arvon 1742. Hänen isänsä Claude Victor de Broglie oli kenraali, joka teloitettiin vallankumouksen aikana giljotiinilla vuonna 1794. Broglie nimitettiin jäseneksi ("auditeur") Ranskan valtioneuvostoon vuonna 1809 ja Napoleon lähetti hänet asiamiehenään useille diplomaattisille komennuksille eri maihin. Ensimmäisen Bourbon-restauraation yhteydessä hänet nimitettiin kesäkuussa 1814 päärien kamarin jäseneksi. Satapäiväisen keisarikunnan jälkeen Broglie herätti huomiota puolustamalla marsalkka Michel Neytä ja hän oli ainoa, joka äänesti päärien kamarissa Neyn kuolemantuomiota vastaan. Restauraatioaikana Broglien katsottiin olevan lähellä doktrinaareina tunnettua ryhmää, joka kannatti perustuslaillista monarkiaa ja vaikutti Ludvig XVIII:n aikana hyväksyttyyn lakiin lehdistönvapaudesta. Broglie arvosteli liiallista taantumuksellisuutta ja perusti 1828 "Revue française" -nimisen vapaamielisen lehden.


title: Victor de Broglie

text: Heinäkuun vallankumouksen jälkeen vuonna 1830 Broglie toimi muutaman kuukauden ajan Ranskan opetusministerinä ja vuosina 1832–1834 ulkoministerinä. Hän pyrki lähentämään Ranskaa ja Englantia. Maaliskuusta 1835 helmikuuhun 1836 Broglie oli pääministerinä, mutta vetäytyi sen jälkeen pitkäksi aikaa syrjään politiikasta. Toukokuussa 1847 hänet nimitettiin Ranskan lähettilääksi Lontooseen, mutta hän palasi kotimaansa politiikkaan helmikuun vallankumouksen jälkeen. Broglie ei hyväksynyt uutta vallankumousta ja tultuaan toukokuussa 1849 valituksi kansalliskokoukseen hän kuului konservatiiviseen, ”linnakreiveinä” tunnettuun ryhmään, jotka vastustivat sekä kumouksellista sosialismia että paluuta itsevaltiuteen. Hän ei hyväksynyt myöskään presidentti Louis-Napoleon Bonaparten vallankaappausta joulukuussa 1851 ja vetäytyi sen jälkeen lopullisesti politiikasta. Myöhempinä elinvuosinaan Broglie keskittyi kirjallisiin töihin. Hänet valittiin Ranskan akatemiaan vuonna 1855.


title: Victor de Broglie

text: Victor de Broglien poika Albert de Broglie oli monarkistinen poliitikko, joka toimi 1870-luvulla kahdesti Ranskan pääministerinä.


title: Jalkapallon I divisioonan kausi 1989

text: Jalkapallon I divisioona 1989 pelattiin 12 joukkueen kaksinkertaisena sarjana. Sarjan voittaja nousi mestaruussarjaan ja toiseksi sijoittunut karsi mestaruussarjassa viimeistä edelliseksi sijoittuneen kanssa.


title: Jalkapallon I divisioonan kausi 1989

text: Uusinta toisesta sijasta Jämsänkoskella: Koparit – KUMU 2–4


title: Filmfare Awards South 2012

text: Filmfare Awards South 2012 oli 20. heinäkuuta 2013 Hyderabadissa pidetty tilaisuus, jossa palkittiin vuoden 2012 parhaat eteläintialaiset elokuvat. Se oli järjestyksessään 60:s Filmfare Awards South -tilaisuus. Palkinnot jaettiin kieliryhmittäin erikseen kannadan-, malajalamin-, tamilin- ja telugunkielisille elokuville ja niiden tekijöille.


title: G. R. Aldo

text: G. R. Aldo (oikealta nimeltään "Aldo Graziati", 1. tammikuuta 1902 Scorzè – 14. marraskuuta 1953) oli italialainen elokuvaaja.


title: G. R. Aldo

text: Ranskaan nuorena muuttanut Aldo toimi elokuvastudioiden valokuvaajana ja valmistui 1940-luvun alussa elokuvaajaksi työskennellen useissa Christian-Jaquen elokuvissa. Vuonna 1947 Aldo palasi Italiaan, jossa hän toimi kuvaajana Luchino Viscontin elokuvassa "Maa järisee" sekä Vittorio De Sican elokuvissa kuten "Milanon ihme" ("Miracolo a Milano", 1951) ja "Umberto D. – elämän vanki". Aldo kuoli uransa huipulla auto-onnettomuudessa Viscontin "Senson" (1954) kuvausten aikana.


title: Partaheinät

text: Partaheinät ("Hyparrhenia") on monivuotisten ruohovartisten heinäkasvien suku. Siihen kuuluu 55 lajia, jotka kasvavat trooppisessa Afrikassa ja Aasiassa.


title: Sieni (täsmennyssivu)

text: Sieni voi tarkoittaa ainakin seuraavia asioita:


title: Giuseppe Angrisani

text: Giuseppe Angrisani (19. joulukuuta 1894 Buttigliera d'Asti – 24. huhtikuuta 1978) oli italialainen roomalaiskatolinen piispa. Hänet vihittiin papiksi 20. joulukuuta 1919 ja nimitettiin Casale Monferraton hiippakunnan johtoon 1. heinäkuuta 1940. Piispaksi vihkiminen seurasi 25. elokuuta. Pääkonsekraattorina toimi Maurilio Fossati, jota avustivat Umberto Rossi ja Giovanni Battista Pinardi.


title: Giuseppe Angrisani

text: Angrisani osallistui Vatikaanin toiseen kirkolliskokoukseen. Hän jäi eläkkeelle 1. maaliskuuta 1971.


title: Apparecido José Dias

text: Apparecido José Dias (28. joulukuuta 1931 Itajobi – 29. toukokuuta 2004) oli brasilialainen roomalaiskatolinen piispa. Hänet vihittiin Jumalan Sanan seuran papiksi 3. elokuuta 1958 ja nimitettiin Registron hiippakunnan johtoon 13. joulukuuta 1974. Piispaksi vihkiminen seurasi 16. helmikuuta 1975. Pääkonsekraattorian toimi David Picão, jota avustivat Ruy Serra ja Joel Ivo Catapan.


title: Apparecido José Dias

text: Dias sai 26. kesäkuuta 1996 nimityksen Roraiman piispaksi, jona hän toimi, kunnes kuoli 72-vuotiaana virassa.


title: Terminalia mollis

text: Terminalia mollis on suurilehtinen trooppinen puulaji, joka kuuluu ketapanien sukuun.


title: Terminalia mollis

text: Puu kasvaa 5-13 m korkeaksi, ja sen runko voi olla 60 cm paksu. Sillä on harmaa, uurteinen kaarna ja leveät lehdet, jotka kasvavat kimppuina oksien kärjissä. Kukinnot ovat valkoiset, noin 18 cm pitkät ja tuoksuvat voimakkaasti.


title: Terminalia mollis

text: Lajia tavataan trooppisessa Afrikassa päiväntasaajan molemmin puolin.


title: Ditt och datt

text: Ditt och datt, dramatisk muntration oli kreivi Carl Robert Mannerheimin ylioppilasteatterille kirjoittama ruotsinkielinen kabareetyylinen satiirinäytelmä ("spex"), jota esitettiin Helsingissä muutaman kerran toukokuun 1858 alussa. Näytelmään sisältynyt pilkka vallanpitäjiä kohtaan aiheutti varsinkin Helsingin yliopistoa koskettaneen poliittisen skandaalin.


title: Ditt och datt

text: Näytelmällä oli tarkoitus kerätä rahaa ylioppilastalon rakentamista varten. Sitä esitettiin Hôtel de Russiessa eli niin sanotussa Oelzen salongissa Helsingin Aleksanterinkadulla. Mannerheim ja muut näytelmän järjestäjät kuuluivat ruotsinkielisiin liberaaleihin, joita J. V. Snellman oli aiemmin samana keväänä julkaisemassaan kohuartikkelissa haukkunut ”verettömiksi”. Esityksessä pilkattiinkin muun muassa Snellmania, sensuuria ja venäläistä hallintoa. Ylioppilas Leo Mechelinin esittämässä aariassa irvailtiin verhoillusti myös Suomen kenraalikuvernöörinä toiminneelle Fredrik Vilhelm von Bergille. Berg sai näytelmän poliittisuudesta aiheen kirjoittaa Pietariin itselleen keisarille ja yritti käyttää sitä verukkeena koko yliopiston itsehallinnon kumoamiseksi. Niin pitkälle ei menty, mutta ylioppilas Mannerheim erotettiin yliopistosta puoleksi vuodeksi ja näytelmän esittämiseen luvan antanut yliopiston rehtori Gabriel Rein pakotettiin eroamaan virastaan.


title: Joel Ivo Catapan

text: Joel Ivo Catapan (17. kesäkuuta 1927 Teixeira Soares – 1. toukokuuta 1999) oli brasilialainen roomalaiskatolinen piispa. Hänet vihittiin Jumalan Sanan seuran papiksi 19. maaliskuuta 1953 ja nimitettiin São Paulon arkkihiippakunnan vihkipiispaksi sekä Macriana Minorin titulaaripiispaksi 11. joulukuuta 1974. Piispaksi vihkiminen seurasi 25. tammikuuta 1975. Pääkonsekraattorina toimi Paulo Evaristo Arns, jota avustivat Benedito de Ulhôa Vieira ja José Thurler.


title: Joel Ivo Catapan

text: Catapan kuoli 71-vuotiaana virassa.


title: Ketapanit

text:
Ketapanit ("Terminalia") on Combretaceae-heimoon kuuluvien trooppisten pensaiden ja puiden suku.
Sukuun kuuluu noin 200 lajia. Joistakin saadaan parkkiaineita ja hartsia, joitakin käytettään puutavarana ja varsinkin manteliketapania kasvatetaan koristekasvina.


title: Jalkapallon I divisioonan kausi 1988

text: Jalkapallon I divisioona 1988 pelattiin 12 joukkueen kaksinkertaisena sarjana. Sarjan voittaja nousi mestaruussarjaan ja toiseksi sijoittunut karsi mestaruussarjassa viimeistä edelliseksi sijoittuneen kanssa.


title: Jalkapallon I divisioonan kausi 1988

text:
Uusinta suorasta noususta Jämsänkoskella: Jaro – MyPa 1–1 jatkoajan jälkeen. Jaro nousi mestaruussarjaan rangaistuspotkukilpailun jälkeen maalein 3–2.
Uusinta I divisioonassa säilymisestä Leppävaarassa: GrIFK – VanPa 0–3


title: Lepakko-skandaali

text: Lepakko-skandaali oli Helsingissä marraskuussa 1876 tapahtunut kulttuuriskandaali, jossa Lauri Kivekkään johtamat radikaalit fennomaaniylioppilaat häiritsivät Johann Straussin "Lepakko"-operetin ensi-iltaa.


title: Lepakko-skandaali

text: Syksyllä 1876 Helsingin uuden teatterin (nyk. Ruotsalainen teatteri) ohjelmistoon tullut "Lepakko" – tuolloiselta suomenkieliseltä nimeltään "Nahkasiipi" – herätti siihen sisältyneiden ”siveettömyyksien” vuoksi yleistä arvostelua. Kivekkään mielestä operetti loukkasi suomalaista kansaa. Fennomaaniylioppilaat arvostelivat nimenomaan sopimattoman teoksen esittämistä valtionapua nauttivassa teatterissa; heitä ärsytti myös valtionteatterin ruotsinkielisyys, kun Suomalainen teatteri joutui toimimaan yksityiseltä pohjalta. Ensi-illasta 16.11. alkaen Kivekäs kannattajineen häiritsi operetin jokaista esitystä viheltämällä ja taputtamalla äänekkäästi yleisöstä. Yliopiston rehtori Zachris Topelius pyysi poistamaan teoksen ohjelmistosta, ja Uudenmaan läänin kuvernööriä pyydettiin kieltämään sen esittäminen, mitä hän ei kuitenkaan katsonut voivansa tehdä. Poliisit saapuivat 19.11. valvomaan esitystä, mutta metelöiviä ylioppilaita kukkopilleineen oli joka puolella salia. Lopulta yliopiston sijaiskansleri Johan Philip Palmén kielsi "Lepakon" esittämisen. Rangaistuksena häiriköinnistä Kivekäs erotettiin yliopistosta lukukaudeksi ja Hjalmar Appelgren kahdeksi kuukaudeksi, minkä lisäksi eräät muut saivat varoituksen.


title: Lepakko-skandaali

text: Lepakko-skandaali puhutti koko Helsinkiä kahden viikon ajan.


title: San Mamés

text: Estadio de San Mamés on jalkapallostadion Bilbaossa Espanjassa. Se on Espanjan korkeimmalla sarjatasolla Primera Divisiónissa pelaavan Athletic Bilbaon kotistadion kaudesta 2013–2014 alkaen.


title: San Mamés

text: Stadion sijaitsee Nerviónjoen rannalla vanhan San Mamés -stadionin vieressä, jolla Athletic pelasi vuosina 1913–2013. Uuden stadionin peruskivi muurattiin 26. toukokuuta 2010, ja rakennustyöt alkoivat virallisesti kuukautta myöhemmin, 25. kesäkuuta. Ensimmäinen vaihe, johon kuuluu kolme neljästä katsomosta, valmistui kauden 2013–2014 alussa, jolloin Athletic siirtyi pelaamaan stadionille. Neljäs katsomo eli kaakkoinen päätykatsomo tulee osin vanhan stadionin paikalle ja rakennetaan kun vanha stadion on purettu pois sen tieltä. Koko stadionin on määrä olla valmis maaliskuussa 2015.


title: San Mamés

text: Arkkitehti César Azcáraten suunnitteleman stadionin lopullinen katsojakapasiteetti on 53 332. Kaudella 2013–2014 kapasiteetti on 36 159, hieman vähemmän kuin vanhan stadionin. Stadionin kustannusarvio on 173 miljoonaa euroa. San Mamés Barria S.L. -stadionyhtiöön ovat seuran (50 miljoonaa euroa) lisäksi sijoittaneet Bilbaon kaupunki (11), Vizcayan maakunta (50) ja Baskimaan itsehallintoalue (50) sekä BBK-pankki (50). Stadionin yhteyteen rakennetaan julkiseen käyttöön tulevia tiloja, kuten yleisurheilun harjoittelupaikkoja, uimala ja urheilutieteen keskus.


title: San Mamés

text: Stadion avattiin Athleticin ja Celtan välisellä liigaottelulla 16. syyskuuta 2013. Athletic voitti ottelun 3–2, ja stadionin ensimmäisen maalin teki Celtan Charles.


title: IC 1101

text: IC 1101 on Neitsyen tähdistön suunnalla, Abell 2029 -galaksiryhmän keskellä sijaitseva suuri ja kirkas elliptinen galaksi. Galaksin näennäinen kirkkaus on magnitudiltaan 14,73, ja sen iäksi on arvioitu 12,302 miljardia vuotta.


title: IC 1101

text: IC 1101 on maailmankaikkeuden suurin tunnettu galaksi, ja kooltaan jopa 60 kertaa Linnunrataa suurempi. Galaksin halkaisija on noin 6 miljoonaa valovuotta. Galaksissa on arvioitu olevan 100 biljoonaa tähteä.


title: Pilz

text: Pilz GmbH & Co. KG on saksalainen maailmanlaajuisesti toimiva automaatiotekniikan yritys.


title: Pilz

text: Hermann Pilz perusti yrityksen vuonna 1948 Esslingeniin. Se jatkoi perheyrityksenä. Yritystä johtaessaan 1960-luvulla lähtien Peter Pilz kehitti yritystä johtamismenetelmillä, joiden periaatteita ovat selkeä visio ja kannustaminen innovaatisuuteen.


title: Pilz

text: Pilzin osaaminen automaatiotekniikan tutkimus- ja tuotekehitysalalla kasvoi. Vuonna 1974 Pilz toi markkinoille jo aikaisemmin vuonna 1969 kehitetyn EUROPILZ-järjestelmän. Se oli yksi ensimmäisistä saksalaisista ohjelmoitavista ohjausjärjestelmistä. Vuonna 1987 esitellystä PNOZ-turvareleestä tuli nopeasti maailman eniten käytetty turvarele.


title: Pilz

text: Ohjelmoitavat turvaohjaukset saivat alkunsa 1990-luvulla PSS-turvaohjauksesta, kun työsuojeluviranomainen hyväksyi ne.


title: Pilz

text: Pilz GmbH & Co. KG on perheyritys, jonka omistavat täysin Pilzin ja Kunschertin perhe. Hallituksen puheenjohtaja Renate Pilz siirtyi pois yrityksen johdosta vuoden 2017 lopussa. Vuodesta 2018 lähtien yritystä johtavat toimitusjohtajat Susanne Kunschert ja Thomas Pilz.


title: Samuel K. Allison

text: Samuel King Allison (13. lokakuuta 1900 – 15. syyskuuta 1965) oli eräs tiedemies, joka osallistui Manhattan-projektiin. Hän johti luvunlaskua Trinity-ydinkokeessa.


title: Samuel K. Allison

text: Tohtori Allison osallistui Chicagossa suoritettuihin, niin kutsutun "CP-1" -nimisen ydinreaktorin käynnistystöihin. Reaktori oli lajissaan maailman ensimmäisin. Se käynnistettiin kirpeänä talviaamuna, 2. joulukuuta vuonna 1942.


title: Samuel K. Allison

text: Samuel Allison menehtyi sydänkohtaukseen vuonna 1965.


title: NHL:n varaustilaisuus 1992

text: NHL:n varaustilaisuus 1992 oli NHL:n 30. vuotuinen . Se järjestettiin Montreal Forumissa, Montrealissa, 20. kesäkuuta 1992. Tampa Bay Lightning varasi ensimmäisenä tšekkoslovakialaisen puolustajan Roman Hamrlíkin. Yhtään suomalaista ei varattu ensimmäisellä kierroksella. Myöhemmillä kierroksilla varattiin kymmenen suomalaista.


title: Cândido Júlio Bampi

text: Cândido Júlio Bampi (25. tammikuuta 1889 Caxias do Sul – 7. heinäkuuta 1978) oli brasilialainen roomalaiskatolinen piispa. Hänet vihittiin kapusiinien papiksi 10. elokuuta 1914 ja nimitettiin Vacarian prelaatiksi sekä Tlosin titulaaripiispaksi 27. kesäkuuta 1936. Piispaksi vihkiminen seurasi 4. lokakuuta. Pääkonsekraattorina toimi João Batista Becker, jota avustivat Antônio Reis ja José Baréa.


title: Cândido Júlio Bampi

text: Bampi sai 18. tammikuuta 1957 nimityksen Caxiasin (vuodesta 1966 Caxias do Sul) hiippakunnan vihkipiispaksi. Hän osallistui Vatikaanin toiseen kirkolliskokoukseen. Hän kuoli 89-vuotiaana virassa.


title: Excalibur (automerkki)

text: Excalibur valmisti replika-autoja Yhdysvaltain Milwaukeessa. Prototyyppi esiteltiin vuonna 1963 ja sen oli suunnitellut Brooks Stevens. Auton esikuvana oli vuosimallin 1928 Mercedes-Benz SSK, mutta siinä käytettiin nykyaikaista tekniikkaa. Ensimmäisissä Excalibur-autoissa oli Studebaker Lark Daytonan alusta pienin muutoksin. Moottoriksi valittiin Chevroletin 5,3 litran V8, joka kehitti 290 hevosvoimaa (SAE brutto) eli 213 kilowattia. Tehdas muutti vuonna 1966 Milwaukeehen.


title: Excalibur (automerkki)

text: Excalibur-autot ovat olleet kalliita, mutta haluttuja. Kysyntä on ollut suurempi kuin tarjonta. Vuosina 1964-1987 tehdas on valmistanut yli 3000 Excalibur-autoa. Vuosituotanto on vaihdellut 250 ja 300 välillä.


title: Excalibur (automerkki)

text: Excaliburin valmistus loppui vuonna 1997.


title: Excalibur (automerkki)

text: Cars: Cars Collection, Suuri Tietokirja Autoista, osa 12, 1987


title: Teddy Wilson

text: Theodore Shaw ”Teddy” Wilson (24. marraskuuta 1912 Austin, Texas – 31. heinäkuuta 1986 New Britain, Connecticut) oli yhdysvaltalainen jazzpianisti, jota pidetään yhtenä swing-aikakauden tärkeimmistä jazzmuusikoista.


title: Teddy Wilson

text: Wilson opiskeli pianon- ja viulunsoittoa Tuskegeessä, Alabamassa. Hän soitti Louis Armstrongin kanssa Speed Webbin yhtyeessä ja Earl Hinesin Grand Terrace Cafe Orchestrassa, kunnes liittyi Benny Carterin Chocolate Dandies -yhtyeeseen 1933. Kahta vuotta myöhemmin hän siirtyi Benny Goodmanin trioon, jonka kolmas jäsen oli rumpali Gene Krupa. Kokoonpanosta tuli kvartetti, kun Lionel Hampton liittyi mukaan. Wilsonista tuli näin yksi ensimmäisistä mustista muusikoista, jotka esiintyivät näkyvästi valkoisten jazzmuusikoiden kanssa.


title: Teddy Wilson

text: Jazztuottaja John Hammond teki Wilsonin kanssa levytyssopimuksen Brunswick-merkille vuonna 1935, jotta tämä levyttäisi swing-sovituksia päivän hiteistä, tähtäimenä laajenevat levyautomaattimarkkinat. Syntyi noin 50 levytystä, joiden solisteihin kuuluivat Lena Horne, Helen Ward ja Billie Holiday. Samoihin aikoihin Ted Wilson levytti ja esiintyi swingin huippujen, kuten Lester Youngin, Roy Eldridgen, Charlie Shaversin ja Ben Websterin kanssa.


title: Teddy Wilson

text: Wilson muodosti oman lyhytikäiseksi jääneen big bandinsä 1939, ja sen hajottua johti Café Societyn sekstettiä vuoteen 1944 saakka. 1950-luvulla Wilson opetti Juilliard-musiikkikoulussa. Wilson esitti itseään vuoden 1955 elokuvassa "Rytmin kuningas – Benny Goodman." Hän toimi Dick Cavettin tv-shown musiikillisena johtajana.


title: Teddy Wilson

text: 1960–1970-luvuilla Wilson vietti hiljaiseloa New Jerseyn Hillsdalessa, mutta teki sooloesiintymisiä ja oli mukana vaihtuvissa kokoonpanoissa, joista yksi oli hänen ja kahden poikansa muodostama trio, Theodore Wilson bassossa ja Steven Wilson rummuissa. Hänellä oli yhteensä viisi lasta.


title: Claude R. Eatherly

text: Claude Robert Eatherly (2. lokakuuta, 1918, Texas – 1. heinäkuuta, 1978) oli yhdysvaltalainen sotilaslentäjä, sotilasarvoltaan majuri.


title: Claude R. Eatherly

text: Majuri Eatherly osallistui "Silverplate"-operaatioon, ja palveli 393. raskaassa pommituslaivueessa. Se kuului 509. erilliseen pommitusrykmenttiin. Siinä koulutettiin B-29 -pommikoneiden lentomiehistöjä, atomipommin lentopudottamista varten. Nämä harjoitukset tehtiin korkealta tarkkuuspommituksena. Eatherly lensi Hiroshimaan Japaniin 6. elokuuta 1945, säähavaintokoneen päällikkönä. Eatherlyn kone: ""Straight Flush"" - (suom. "Värisuora") lensi Hiroshimaan ennen Enola Gay:n varsinaista pommituslentoa. Eversti Paul W. Tibbets teki valintapäätöksensä vasta kuultuaan tarkemmat sääolosuhteet, ennakkoon maaleiksi valittujen kaupunkien (3 kpl; Hiroshima, Kokura sekä Nagasaki) yläpuolella Japanissa. Säätiedustelua tehtiin, koska tuulet ja pilvisyys olivat tuona ajankohtana pommituskohteiksi valituilla alueilla kovin oikulliset ja nopeasti muuttuvia. Pommituksen piti tapahtua näköhavaintojen varaisesti, eikä esimerkiksi tutkaa apuna käyttäen.


title: Claude R. Eatherly

text: Wendoverissa Utahissa tehdyn koulutustoiminnan aikana kapteeni Eatherly osoittautui lentäjän taidoiltaan, esimiehenä sekä kilpailuhenkisyydeltään aggressiivisuuteen asti kovaksi tyypiksi, "liekehtiväksi teksasilaiseksi". Eatherly oli myös pinttynyt pokerin pelaaja. Välillä hän voitti, ja välistä hävisi satojen dollareitten mittaisia summia. Myös Eatherlyn alkoholinkäyttö, kuten luvattomien ostokorttien muodossa sekä liikennekäyttäytyminen, sakkojen muodossa: olivat niin ikään nekin aiheuttaneet ongelmia Wendoverin tukikohdassa ollessa. Lisäksi Claude Eatherly oli villinnyt muitakin erinäisiin hurjasteluihin, kuten oman miehistönsä jäseniä: omalla pompöösillä käytöksellään.


title: Claude R. Eatherly

text: Wendoverista 10 koneen miehistö lähti jatko-osuuden lentopommitusharjoittelulle Kuuban Havannaan. Kapteeni Eatherly oli eräitä tämän lentoryhmän johtajista. 1/3 laivueesta eli 5 B-29 pommituskonetta jäi miehistöineen vielä Wendoveriin, ennen siirtoa Mariaaneille Tinianiin. Siellä Tinianille, jo kokonaisuudessaan määrätylle yksikölle, lentomekaanikko Eugene Grennanin sanojen mukaan: lentomiehistö tuli näkemään, kokemaan sekä voittamaan tuolle saarelle. Sotilastukikohdassa oli vähän naispuolisia, jotka useimmat vielä tuohon aikaan sairaanhoitajia.


title: Claude R. Eatherly

text: "Straight Flush" hyökkäsi Japaniin 4 kertaa. Silloin se pudotti niin kutsutun, n. 4 500 kg:n painoisen korttelipommin taikka myös "Kurpitsa"ksi kutsutun lentoaseen. Kutsumanimi johtui kirkkaankeltaisesta väristä. Erään kerran, 20. heinäkuuta Eatherly yritti miehistöineen osua Japanin Keisarilliseen palatsiin, siinä kuitenkaan onnistumatta. Myöhempänä ja majurin arvoiseksi korotettuna, Eatherly osallistui Operaatio Crossroadsiin, jossa vasta itse pääsi ydinpommin räjähdysvaikutuksia havainnollisesti toteamaan. Tämä tapahtui alkuvuodesta 1946, tammikuusta heinäkuuhun. Eatherly teki yhteensä 7 kuljetus- ja tarkkailulentoa B-29 konetta käyttäen, esimerkiksi atomipommin räjähdysvaikutuksien tutkimukseen liittyen.


title: Claude R. Eatherly

text:
Sodan jälkeen Claude Eatherly keräsi sangen kyseenalaista julkisuutta, rikollisiin tekoihin kuten sekkipetoksiin ja postitoimistoihin kohdistuneisiin murtautumisiin syyllistymällä: mikä tapahtui lähinnä 50-60-luvuilla. Asiasta uutisoivat sekä Fort Worth Daily Telegram sekä Newsweek, maalis-huhtikuussa 1957. Tästä lienee saanut alkunsa niin kutsuttu urbaanilegenda: mielenvikaisuuteen joutuneesta Hiroshiman pommittajapilotista.
Eatherly joutui toistuvasti psykiatriseen laitoshoitoon pidätetyksi tulemisien ohella, mutta rauhoittui myöhempänä - jokseenkin suhteellisen vähää ennen kuolemaansa. Hän avioitui kahden tyttären isänä, vielä vuonna 1976, kärsittyään tätä kaksi vuotta ennen kurkkusairauden, luultavasti kurkkusyövän tuottamasta äänen menetyksestä. Elämänsä viime vuodet Claude Eatherly vietti Houstonissa, jossa menehtyi syöpään 59-vuotiaana.


title: Claude R. Eatherly

text: "Miehistön normaali lentokone oli B-29 tyypin raskas nelimoottorinen pommituslentokone, lempinimeltä Straight Flush."


title: Robin – The Movie

text: Robin – The Movie on suomalaisesta teini-pop-laulaja Robinista kertova dokumenttielokuva. Inari Niemen ohjaama elokuva sai ensi-iltansa elokuvateattereissa 5. joulukuuta 2012. Elokuvan ensiesitys oli kuitenkin jo 1. joulukuuta 2012 Hartwall Areenalla Robinin konsertin yhteydessä. Elokuvan on tuottanut Solar Films.


title: Robin – The Movie

text: Elokuvaa esitettiin 86 elokuvateatterissa, joissa sen näki 20 174 katsojaa. 13. helmikuuta 2013 julkaistu DVD-tallenne on myynyt kultaa yli 25 000 kappaleen myynnillään.


title: Englannin 1. divisioonan kausi 1890–1891

text: Englannin 1. divisioonan kausi 1890-1891 oli The Football Leaguen kolmas kausi. Mukana oli kaksitoista joukkuetta. Uutena joukkueena oli mukana Sunderland, joka korvasi edellisellä kaudella sarjan viimeiseksi jääneen Stoken.


text: Liigan mestaruuden voitti Everton, ennen kahden edellisen kauden mestaria Preston North Endiä.


text: Sunderlandilta vähennettiin kaksi pistettä edustuskelvottoman pelaajan peluuttamisen vuoksi. Neljä viimeistä joukkuetta uudelleenvalintaan.


text: Valintaprosessissa valittiin joukkueet seuraavalle kaudelle. Äänestykseen joutuivat The Football Leaguen neljä viimeistä. Lisäksi mukana oli kuusi muuta joukkuetta, joista viisi pelasi toiseksi korkeimmalla sarjatasolla Football Alliancessa. Äänestystulos oli seuraava:


title: Overland

text: Overland oli yhdysvaltalainen automerkki, jota valmistettiin vuosina 1903–1926. Autotehtaan perusti Claude Cox. Overland-tehtaan osti vuonna 1908 John Willys. Overland-autojen valmistus päättyi vuonna 1926. Overlandin sijasta tehdas alkoi valmistaa Willys- ja Whippet-merkkisiä autoja.


title: Jussi Wahlgren

text: Jussi Wahlgren (s. 1952 Joensuu) on suomalainen näyttelijä, kirjailija ja runoilija. Suuren yleisön tietoisuuteen hän tuli syksyllä 2009 televisiosarjasta "Salatut elämät", jossa hän näytteli Lasse ja Heli Sievisen esimiestä Juhani Routaketoa. Hän on näytellyt myös muissa tv-sarjoissa, elokuvissa ja mainoksissa.


title: Jussi Wahlgren

text: Näyttelemisen lisäksi Wahlgren on käsikirjoittanut näytelmiä ja tv-tuotantoa, muun muassa "Viimeiset siemenperunat"-televisiosarjaa, Ruoholahden Villat- ja Oulunkylän Jazz-opisto-Tv dokumentteja. Wahlgren on myös toiminut luovan kirjoittamisen opettajan Oriveden Opiston kursseilla.


title: Jussi Wahlgren

text: Kirjailijan näytelmiä on esitetty mm Lontoossa, Edinburghssa, Pietarissa, New Yorkissa, Dallasissa ja Clevelandissa. Hän on kirjoittanut 11 romaania; Kuoleman Viinikauppias, Taivaanrannan rakastaja, Kaikki tämä rakkaus, Aallonmurtaja, Taivaanrannan perillinen, Lohjan Casanova, Kirje Tolstoilta, Viisi viikkoa, viisi kuukautta, Miekkaliljojen aikaan (2016), Marmotan Tarinoita 2017, Olga 2018.


title: Jussi Wahlgren

text: Wahlgren on innokas lavaesiintyjä ja esittää runojaan ja räppejään monenlaisilla lavoilla, festivaaleilla ja runotilaisuuksissa. Hänen runojaan on käännetty englanniksi ja kreikaksi.


title: Jussi Wahlgren

text: Wahlgren asuu ja työskentelee Kreetalla.


title: Hanhisuo (Urjala)

text: Hanhisuo on kulmakunta Urjalassa Pirkanmaalla. Kulmakunta sijaitsee Urjalan eteläosassa lähellä Forssan rajaa.


title: Hanhisuo (Urjala)

text: Hanhisuon halki kulkee etelästä pohjoiseen Turku–Toijala-rata. Radalla on aikaisemmin sijainnut Hanhisuon rautatieasema, joka rakennettiin vuonna 1931 ja purettiin vuonna 1987. Lisäksi radalla on ollut Hanhisuon laiturivaihde 23 kilometriä Toijalasta. Alueen poikki kulkee Hanhisuontie, joka vie lännessä Nuutajärven suuntaan valtatie 9:lle asti ja idässä Välkkilän suuntaan seututie 284:lle.


title: Hanhisuo (Urjala)

text: Kulmakuntaan kuuluu samanniminen Hanhisuon suoalue, jossa on turvetuotantoa. Toiminut aikaisemmin Hanhisuo Oy:n polttoturve- ja turvepehkutehdas. Lähistöllä sijaitsee myös Särkijärvi.


title: Hanhisuo (Urjala)

text: Hanhisuolle perustettiin koulu vuonna 1927. Noin neljäkymmentä vuotta myöhemmin vuonna 1968 koulu lakkautettiin.